τοίχο-τοίχο...: Όχι, δεν είμαι ο ήρωας που έχεις συνηθίσει\nΣ' αυτή τη χώρα, αν αυτοπροσδιορίζεσαι ως αριστερός, οφείλεις να υπηρετείς και τα κλισέ του ρόλου.\nΘα πρέπει σε καθημερινή βάση να ξεσηκώνεις τους υπόλοιπους σε απεργίες, καταλήψεις, εξεγέρσεις κι επαναστάσεις.\nΔεν έχεις το δικαίωμα να πεις κάποτε "δε συμφωνώ με αυτήν την ενέργεια, γιατί φοβάμαι πως τελικά θα κάνει κακό".\nΘα χαρακτηριστείς πουλημένος, συμβιβασμένος, κομματόσκυλο, χέστης, βολεμένος κλπ.\nΔεν έχεις το δικαίωμα να πεις "Φοβάμαι!"\nΝαι, δεν έχεις το δικαίωμα να πεις αυτήν την τόσο ανθρώπινη λέξη, αυτήν την τόσο βαθειά ανθρώπινη αλήθεια.\nΓιατί, αν δηλώσεις αριστερός, μετά θα πρέπει να υπηρετείς το κλισέ του υπερήρωα που δε φοβάται ποτέ, που πάντα έχει δυνάμεις, όρεξη, σθένος και θάρρος για τη μεγάλη μάχη.\nΠρέπει να μη φοβάσαι, να είσαι υπερήρωας.\nΉ τουλάχιστον να δηλώνεις έτσι.\nΤο τί κάνεις μόλις διπλώσεις το λάπτοπ έτσι κι αλλιώς κανείς δεν μπορεί να το ελέγξει.\nΜπορείς να ξεσηκώνεις τους υπόλοιπους σε επαναστάσεις και άλλα μεγάλα λόγια, μετά να πατάς αποσύνδεση και να πηγαίνεις να κάτσεις ωραία και αναπαυτικά στον καναπέ σου και να παρακολουθήσεις eurovision στην καλύτερη περίπτωση, Τράγκα στη χειρότερη.\nΕ τι να κάνουμε;\nΑυτό πρέπει να πουλάς.\nΝα το πουλάς γιατί "έτσι πρέπει".\nΚαι να κουνάς το δάχτυλο στη μούρη όλων των άλλων, σαν άλλος θείος Σαμ και να τους δείχνεις συνεχώς το καθήκον τους και να τους βάζεις στη γωνία με το 'να πόδι όρθιο κάθε που δεν συμμορφώνονται με το "πολιτικώς ορθόν των επαναστατών": το επαναστατικώς ορθόν.\nΛοιπόν, εγώ απ' τη μεριά μου έχω να σας δηλώσω ότι τα κλισέ τα γράφω εκεί που δεν πιάνει μελάνι και θα συνεχίσω να εκφράζομαι με όλη μου την αλήθεια.\nΤη μικροαστική μου, έστω, αλήθεια.\nΚι ο αναμάρτητος πρώτος τον λίθον βαλέτω.\nΌταν υπήρχε κάποιος εξεγερσιακός βρασμός (βλ. Μάης '11- Φεβρουάριος '12) ήμουν εκεί, στην πρώτη γραμμή.\nΤώρα που δεν υπάρχει, είμαι στο σπίτι μου όπως και όλοι οι υπόλοιποι.\nΌταν ξανανάψει το φυτίλι, ίσως να ξαναείμαι εκεί σαν κερί που περιμένει να πάρει λίγο απ' το άγιο φως.\nΌταν δεν υπάρχει φυτίλι, δε θα υποκρίνομαι το αναμμένο κερί, για να είμαι τάχα σύμφωνος με την επικοινωνιακή επαναστατικίζουσα ορθότητα των απανταχού αριστεροφρόνων.\nΚαι θα συνεχίσω να εκφράζω ανθρώπινα συναισθήματα.\nΔεν είμαι φιγούρα υπερήρωα του Hollywood, δεν είμαι Batman, δεν είμαι Superman.\nΕίμαι ένας άνθρωπος που έχει όλα τα συναισθήματα μέσα του.\nΤην οργή, την ανακούφιση, το θυμό, τη λύπη, το θάρρος, το φόβο.\nΚι έχω το δικαίωμα σ' αυτά.\nΞέρω ότι δεν υπάρχουν ήρωες σε καθημερινή βάση.\nΚι αυτοί που κάθε μέρα ξεσπούν σε επαναστατικά λογύδρια δεν είναι ήρωες, αλλά ακατασχέτως φωνασκούντες.\nΞέρω ότι οι ήρωες είναι στην καθημερινότητά τους άνθρωποι σαν κι εμάς, κανονικοί.\nΜε δυο χέρια, δυο πόδια.\nΜε τη δουλίτσα τους (αν έχουν), με τα προβλήματά τους, με τις παραξενιές τους, τα κόμπλεξ τους, τις ανασφάλειές τους και την ελπίδα τους για καλύτερες μέρες.\nΜε όλα τα ανθρώπινα συναισθήματα.\nΚαι φυσικά και το φόβο.\nΉρωας δεν είναι εκείνος που δε φοβάται.\nΉρωας είναι εκείνος που φοβάται, αλλά την κρίσιμη ώρα βρίσκει τη δύναμη και το θάρρος να ξεπερνά το φόβο του και παίζει το κεφάλι του για έναν ανώτερο σκοπό.\nΠριν λοιπόν με κριτικάρει κανείς γιατί εγώ υπαναχώρησα σε κάποιο θέμα και δεν υποστήριξα το κάλεσμα για μετωπικό αγώνα, για ταξικό πόλεμο και τα τοιαύτα, αναρωτηθείτε όλοι σας:\nθα παίζατε το κεφάλι σας αυτή τη στιγμή για τον ανώτερο σκοπό σας;\nΌ,τι κι αν απαντήσατε είναι ψέμα.\nΟύτε το "ναι" ούτε το "όχι" μου λένε κάτι.\nΤώρα, από δω, από ένα πληκτρολόγιο μπορώ εύκολα να παίζω τον υπερεπαναστάτη των πέντε ηπείρων.\nΜπορώ να πουλάω άνετα το image του διαρκούς επαναστάτη.\nΗ απάντηση, το "ναι" ή το "όχι" θα ακουστεί αν και όταν χρειαστεί.\nΤα υπόλοιπα είναι μπούρδες για να περνάει η ώρα μας.\nΚαλώ όλους τους ατρόμητους της μικρής μας χώρας να αποδείξουν το απαράμιλλο σθένος τους και να επαναστατήσουν.\nΤί μας χρειάζονται άλλωστε εμάς τους υπόλοιπους, τους χέστες, τους συμβιβασμένους, τους μικροαστούς, τους πουλημένους;\nΕγώ πάντως αρνούμαι να δηλώνω επαναστατικόφρον ζόμπι και θα συνεχίσω να δηλώνω άνθρωπος με όλες τις αρετές που η φύση μου μ' έχει προικίσει, αλλά και μ' όλες τις αδυναμίες.\nΌταν φοβάμαι, θα το πω.\nΌταν θαρρεύω, πάλι θα το πω.\nΓιατί έτσι νιώθω.\nΑφήνω τη διαιώνιση του κλισέ στους καθ' έξιν επαναστάτες που, απ' την πολλή καθιστή επανάσταση, ο κώλος τους έχει βγάλει αιμορροΐδες.\nΚαι ξέρεις κάτι αγαπητέ υπερήρωα επαναστάτη;\nΕγώ μοιάζω στους υπόλοιπους.\nΕσύ, βάζοντας τη μάσκα του υπερήρωα, δεν τους μοιάζεις.\nΌσα καλέσματα επανάστασης κι αν τους κάνεις, αυτοί δε σε ακούνε.\nΓιατί δεν ακούν το κάλεσμα από ένα πρόσωπο γεμάτο με τις ίδιες αγωνίες μ' εκείνον.\nΑκούν το κάλεσμα από μια μάσκα που δεν τους λέει τίποτα.\nΑν κάποτε επαναστατήσουμε, να ξέρεις πως δε θα 'χουν ακούσει εσένα, αλλά εμένα.\nΔε θα ακούσουν εσένα που Δευτέρα ως Κυριακή, πρωί ως βράδυ τους καλείς σε επανάσταση.\nΣε βλέπουν σαν παράξενο ον, σαν ζόμπι, ίσως και σαν υποκριτή, που τα λες από συνήθεια.\nΕμένα ίσως με πιστέψουν. Ίσως με ακολουθήσουν, αν και όταν έρθει η στιγμή.\nΓιατί θα βλέπουν στα μάτια μου τη δική τους αγωνία, το δικό τους φόβο, το δικό τους θάρρος, τη δική τους ανάγκη.\nΌχι, δεν είμαι ο ήρωας που έχεις συνηθίσει. Σκληρός, ατρόμητος, ευθύς, αλύγιστος και άτεγκτος.\nΔεν είμαι ο ήρωας που έχεις συνηθίσει. Είμαι ένας άνθρωπος που αναζητεί μια λύση.\nΕίμαι όπως ο κάθε άνθρωπος.\nΑντι-ήρωας στην καθημερινότητά μου και εν δυνάμει ήρωας, όπως και όλοι οι άνθρωποι, όταν έρθει η στιγμή.\nΌλοι είμαστε εν δυνάμει ήρωες, εν δυνάμει ουδέτεροι, εν δυνάμει χέστες κι εν δυνάμει προδότες.\nΔεν κρίνεται από τα μεγάλα μας λόγια τί απ' όλα θα αποδειχθούμε τελικά.\nΘα κριθεί, αν χρειαστεί, τη μεγάλη ώρα που θα χαραχτεί η κόκκινη γραμμή και θα πρέπει να επιλέξουμε πλευρά, να επιλέξουμε ζωή.\nΩς τότε, μεγάλη μπουκιά φάτε (αν έχετε), αλλά μεγάλες κουβέντες μη λέτε.\nΕσείς παραμείνετε υπερήρωες.\nΕγώ θα παραμείνω άνθρωπος.\nΑναρτήθηκε από Μαζεστίξ στις 10:53 π.μ.\nΚεράσια και Κρίνοι 18 Μαΐου 2013 - 11:15 π.μ.\nΣε επανάσταση καλούν κάθε μέρα αυτοί που υπερασπίστηκες στο προηγούμενο άρθρο και ο φοβισμένος καθηγητάκος αποδείχθηκε οτι έκανε την υπέρβαση και εκείνοι οι επαναστάτες έκαναν πίσω.\nΜάλλον λοιπόν οι ρόλοι είναι ανάποδα απ'΄οτι τα λες. Ακριβώς αυτοί που φοβούνται έκαναν το βήμα.\nΚαι τέλος πάντων ας διαχωρίζουμε τις ερμηνείες από τα γεγονότα. Η πρωτοφανής μαζικότητα των συνελεύσεων είναι γεγονός. Η σαφής ψήφος με σαφές περιεχόμενο είναι γεγονός.\nΑΠΕΡΓΙΑ με τα φύλλα επίταξης στο χέρι. Το τόλμησαν! Ας μην έκαναν πίσω οι υπερεπαναστάτες για να βλέπαμε αν το εννούοσε ο κόσμος, ή καλύτερα ας πήγαιναν την άλλη μέρα και ας έβαζαν το "υπάρχουν ή όχι οι προυποθέσεις;" στη βάση. Αλλά χέστηκαν πάνω τους ΑΥΤΟΙ, όχι ο κόσμος.\nΠέτρος Κ. 18 Μαΐου 2013 - 1:34 μ.μ.\nΜε γνώση των συνεπειών του νόμου δηλώνω χωρίς φόβο και πάθος (και να καταγραφεί παρακαλώ στα πρακτικά που κρατάνε κάποιοι) ότι θα βρίσκομαι στην πρώτη γραμμή του αγώνα όποτε αυτός γίνει.\n(Μακάρι να μη γίνει ποτέ, που να τρέχουμε τώρα!)\nΔηλώσεις μετάνοιας καθώς και δηλώσεις αριστερής νομιμοφροσύνης μαζεύω από 6:00μμ-9:00μμ καθ’ εκάστη εκτός από Κυριακές και Αργίες που πάω για μπάνιο.\nΌποιος δεν συμφωνεί μαζί μου και με τις οδηγίες της εκτελεστικής επιτροπής να του καεί το λάπτοπ.\nΈξω οι χέστες από το κόμμα και τους αγώνες του.\nΚάτω οι χαραμοφάηδες που δεν κοιμούνται με το περίστροφο στο μαξιλάρι.\nΌποιος δεν είναι μαζί μας είναι εχθρός μας. Θα σε συντρίψουμε ρεεεε!!!\nΥΓ1: Χιλιάδες ‘ανώνυμοι’ πολέμησαν και πέθαναν στα μέτωπα των πολέμων.\nΕκατοντάδες ‘ανώνυμοι’ αντιστασιακοί φυλακίστηκαν και βασανίστηκαν από τη χούντα. Δεν εξαργύρωσαν τον αγώνα τους, δεν μάθαμε ποτέ τ’ όνομά τους, ενώ σχεδόν όλοι όσοι έγιναν γνωστοί βολεύτηκαν στο σύστημα και αποδείχτηκαν οι μεγαλύτεροι π..στηδες!\nΥΓ2: Εσύ που με δείχνεις με το δάχτυλο, βάλτο κάπου αλλού…\nΚλεισθένης 18 Μαΐου 2013 - 1:47 μ.μ.\nΚαλημέρα φίλε Μαζεστίξ, τι πίνεις και σε 'μας δεν δίνεις;\nΞαναγύρισε στο φραππεδάκι να στανιάρεις εκτός και σε πείραξε στο στομάχι.\nΌσον αφορά τους ήρωες, φυσικά υπάρχουν, δεν εμφανίζονται, αυτοί που το διαλαλούν δεν είναι.\nΜαζεστίξ 18 Μαΐου 2013 - 2:47 μ.μ.\nΚερασιά, το ότι συμφώνησα με την τοποθέτηση κάποιων σε ένα ζήτημα δε σημαίνει ότι υιοθετώ και τις υπόλοιπες θέσεις, δράσεις και απόψεις τους.\nΤο θέμα είνα να μιλάμε ελεύθερα και ανοιχτά χωρίς να φοβόμαστε μήπως χαρακτηριστούμε έτσι ή αλλιώς.\nΤο το εκφράζει ο καθένας είναι μια διαρκής υπόθεση και δεν κρίνεται από τη συμφωνία ή τη διαφωνία σε κάποιο θέμα.\nΠέτρο, με το περίστροφο στο μαξιλάρι κοιμάται πολύς κόσμος.\nΜα δεν το θέλει για την επανάσταση, αλλά για... τους κλέφτες!\nΘα περάσω ένα απόγευμα (6-9) για να υπογράψω τη δήλωση αριστεροφροσύνης, μπας και αποδεκτός.\nΑλλιώς με κόβω για Σιβηρία...\nΚλεισθένη, κι εγώ με τη σειρά μου προτείνω το φραπεδάκι σε όλους μας.\nΧρειάζεται να χαλαρώσουμε λιγάκι, διότι τα πνεύματα έχουν οξυνθεί και, προσπαθώντας να εκτονωθούν, αντί για βέλη πετούν μπούμερανγκ.\nΠερί ηρώων, συμφωνώ.\nΌττο 18 Μαΐου 2013 - 4:42 μ.μ.\nΚοίτα να δεις τι "συμπτώσεις" μαγειρεύει το Χάος. Εχθές σκεφτόμουν παρομοίως κι έλεγα να γράψω ένα κομματάκι να μου βρίσκεται και σήμερα βλέπω ότι με πρόλαβες. Συνυπογράφω λοιπόν, μ' ένα τραγουδάκι, όχι επαναστατικό. Η Φαραντούρη επιτέλους μας τελείωσε...\nΑνώνυμος 18 Μαΐου 2013 - 6:16 μ.μ.\nΟι υπερήρωες ζουν στα κόμικς.\nΟι αληθινοί ήρωες του σήμερα, είναι κάτι ασήμαντοι άνθρωποι, που αντέχουν :\nνα δουλεύουν και να προσφέρουν· να εμπνέουν στο παιδί τους πίστη στο μέλλον πέρα από τις πανελλήνιες και την μιζέρια του παρόντος · να ζουν σε ακριτικές περιοχές, ξεχασμένοι απ' όλους (και από τους υπεραγωνιστές συνδικαλίζοντες)· να αρνούνται να μεταναστεύσουν, θέτοντας τα πτυχία και την εμπειρία τους στην υπηρεσία της ψωροκώσταινας· να επιμένουν να ζουν και να δηλώνουν Έλληνες.\nΑυτοί όλοι οι ασήμαντοι, ξεχωρίζουν όταν ο φόβος γίνει πραγματικά ΠΟΛΥΣ.\nΤότε που παραλύουν αυτοί με τις αγωνιστικές ταμπέλες και προχωρούν "οι νέοι με τα πρησμένα πόδια που τους έλεγαν αλήτες".\nΑλλά αυτά, γίνονται μόνο μέσα στον μεγάλο φόβο. Ο Φόβος αναδεικνύει τους Ήρωες. Γι αυτό και αυτοί που κρατάνε τα νήματα, δεν αφήνουν τον φόβο να υπερβαίνει κάποια (κατασταλτικά) όρια.\nΈτσι.... ας μην φοβόμαστε τον φόβο μας. Δουλεύει σαν ξυπνητήρι, όταν τον\nακούμε και δεν τον κουκουλώνουμε.\nΑ! Και πέρα από την πλάκα, τρέφω μεγάλη εκτίμηση στην αφυπνιστική δύναμη του φραπέ, για μυαλά που επιθυμούν να μείνουν ξύπνια!\nΛωτοφάγος 18 Μαΐου 2013 - 8:19 μ.μ.\nΆννα, Πάρος, συμπληρώνεις μια χαρά το κείμενο του Μαζεστίξ.\nΜαζεστίξ, στην εφηβεία μου είχα δει ένα ιρλανδέζικο θεατρικό, που αναφερόταν σε δύο μάτσο επαναστάτες, οι οποίοι είχαν ως σύνδεσμο μια κοπέλα που θεωρούσαν τσαχλοκούδουνο.\nΚάποια στιγμή, τους συνέλαβαν όλους οι Άγγλοι. Εκείνοι έσπασαν, ενώ η "χαζή" άντεξε μέχρι τέλους και δεν έδωσε κανέναν.\nΔεν θυμάμαι πώς λεγόταν, αλλά μου είχε κάνει τόση εντύπωση, ώστε το ανακαλώ στη μνήμη μου 40 χρόνια μετά ως παράδειγμα για αυτά που έγραψες.\nJoan Petra 18 Μαΐου 2013 - 8:32 μ.μ.\nΣτο είπα. Δεν θα σου κρατήσει πολύ η ανάπαυλα/ανάπαυση.\nΑυτή άλλωστε είναι και η διαφορά του πολιτικοποιημένου ατόμου από το κομματικοποιημένο. Φεύγω. Πάω να συνεχίσω την επανάσταση...\nΑννούλα της Πάρου, ναι σε όλα σου!\nΜαζεστίξ 18 Μαΐου 2013 - 9:06 μ.μ.\nΌττο, πάντα αναουφίζομαι όταν μαθαίνω πως σκέφτονται κι άλλοι το ίδιο μ' εμένα.\nΜε κάνει να αισθάνομαι λιγότερο μόνος.\nΑν και αρκεί να ξέρει κανείς (ακόμη κι αν δε το μάθει) πως πάντα εκεί έξω υπάρχουν άνθρωποι σαν κι αυτόν.\nΆννα, πολύ ωραίο αυτό που είπες.\nΟ φόβος είναι το ξυπνητήρι.\nΟπότε να μην τον φοβόμαστε, αλλά να τρέξουμε κατά πάνω του να κοιταχτούμε κατάματα, στα ίσα και να τον αντιμετωπίσουμε.\nΞέρεις, υπήρχε ένα επεισόδιο "ο Αστερίξ και οι Νορμανδοί", όπου οι τελευταίοι κατατρόπωναν τους πάντες στο πέρασμά τους.\nΜα κατι τους έλειπε.\nΕνώ νικούσαν, τους έλειπε ο λόγος να χαρούν που δεν πέθαναν.\nΔε γνώριζαν τον Φόβο!\nΌταν διαπίστωσαν πόσο φοβερό είναι για ένααν άνθρωπο να μη γνωρίζει το φόβο, ταξίδεψαν σε όλη την Ευρώπη για να τους μάθει κάποιος το φόβο.\nΤελικά, κατέληξαν στο γαλατικό χωριό, όπου τους έμαθαν τί εστί φόβος.\nΚαι τους δίδαξαν πως ήρωας είναι αυτός που ξεπενρά τους φόβους τους και όχι αυτός που δε φοβάται.\nΌσο για τη δύναμη του φραπέ... τα ίδια λέω κι εγώ!\nΑπό ένα φραπεδάκι ξεκινούν οι επαναστάσεις!\nΛωτοφάγε, πιστεύω πως αν ψάξουμε στα απόκρυφα της ιστορίας θα βρούμε χιλιάδες ιστορίες σαν αυτήν των Ιρλανδων που αναφέρεις.\nΟι υπερεπαναστάτες συνήθως λυγίζουν πιο εύκολα από εκείνους που τους τη βιδώνει ξαφνικά και γυρίζει το μάτι τους ανάποδα και θέλουν να τα ανατρέψουν όλα.\nΟι υπερεπαναστάτες άλλωστε ξοδεύουν άδικα πολλή ενέργεια ότανδ ε χρειάζεται και ξεμένουν την ώρα της μάχης.\nΟι μικροαστοί έχουν τόση μα τόση συσσωρευμένη ενέργεια, ώστε άμα τα πάρουν... μαύρο φίδι που τον έφαγε όποιον βρεθεί στο διάβα του!\nΠιστέ φίλε, αφού το ξέρεις πως ακόμη κι αν πω πως δεν ξανασχολούμαι, κάτι με τρώει και ξανασχολούμαι τελικά!\nΜικρόβιο είναι και δε φεύγει με τίποτα.\nΠού έχει επανάσταση σήμερα;\nJoan Petra 19 Μαΐου 2013 - 3:30 π.μ.\nΣτη Eurovision μια φορά, όχι...\nΗ Κίνα είναι μακριά και δεν βλέπω ως εκεί..\nΟι Πανελλήνιες ξεκίνησαν..\nΑ! Το βρήκα! Στην Ιπποκράτους έχει σήμερα επανάσταση.\nΤαράζουν επιτέλους τα λιμνάζοντα ύδατα.\nΕπιστρέφουν ευτυχώς και πάλι στη Χαριλάου Τρικούπη.\nΆντε, γιατί αυτή την Ιπποκράτους πάντα την έχανα...\nΜαζεστίξ 19 Μαΐου 2013 - 8:26 π.μ.\nΝαι μωρέ, στην Ιπποκράτους δε βρίσκεις παρκάρισμα με τίποτα.\nΕνώ στη Χαριλάου, έχει και το πάρκινγκ απέναντι.\nΚι άμα τελειώνουν τις συνεδριάσεις, οι "αντεξουσιαστές στην εξουσία" θα περνούν για μια μπυρίτσα κι απ' το πάρκο Ναυαρίνου...\nJoan Petra 19 Μαΐου 2013 - 12:46 μ.μ.\nΤα ξέρεις βλέπω επικίνδυνα καλά τα μέρη...!\nΜαζεστίξ 19 Μαΐου 2013 - 9:01 μ.μ.\nσπιθαμή προς σπιθαμή...\nΑνώνυμος 19 Μαΐου 2013 - 9:41 π.μ.\nΜετά τα όσα κωμικοτραγικά εκτυλίχθηκαν την προηγούμενη βδομάδα με τους εκπαιδευτικούς, ένα είναι σίγουρο: Η επανάσταση θ' αργήσει πολύ...πάρα πολύ (τι, εμείς θα βγάλουμε το φίδι από την τρύπα; τόσες ευκαιρίες θα 'χουμε στο μέλλον, η καλή μας η κυβέρνηση δε θα μας αφήσει παραπονεμένους, δεν υπάρχουν και οι προϋποθέσεις εξάλλου, να συνεννοηθούμε τέλος πάντων, βρε παιδιά, πότε μας βολεύει όλους η επανάσταση).\nΠρος συνδικαλιστές πάσης απόχρωσης: τα μεταξωτά βρακιά θέλουν κι επιδέξιους κώλους. Δεν είναι θέμα ηρωισμού, είναι θέμα θεσμικού ρόλου.\nΕπί προσωπικού τώρα, δηλώνω παρομοίως ότι δεν είμαι ήρωας, δεν είμαι καν αριστερή. Θεωρώ ότι πρέπει να φάω πολλά ψωμιά ακόμη για να μπορώ να αυτοπροσδιοριστώ έτσι. Όταν κάποιοι συνάδελφοι και γνωστοί με χαρακτηρίζουν ως "αριστερή" ή "κομμουνίστρια", σκάω στα γέλια! Στα νιάτα μου ήμουν στη νεολαία του ΣΥΝ, μέχρι που τους είδα -τρεις νοματαίοι όλοι κι όλοι - να μαλώνουν για μια καρέκλα, τους έδωσα μια μούντζα κι έφυγα. Από τότε προσπάθησα να πορευτώ με την αξία μου σε ένα παντελώς αναξιοκρατικό σύστημα. Άλλες φορές τα κατάφερα (χρειάζονται και κάποιοι να δουλεύουν, βλέπεις), άλλες φορές όχι. Προσπάθησα να βάλω και μέσο σε κάποιες περιπτώσεις. Ευτυχώς για μένα και για τη συνείδησή μου, απέτυχα παταγωδώς! Ίσως γιατί δεν το πίστευα, ίσως γιατί δεν ήξερα να γλείφω και να ρουφιανεύω. Απεργίες άρχισα να κάνω από το Μάιο του 2010. Ε, μ' όλα αυτά αριστερή δε με λες!\nΤώρα τελευταία με το θέμα των απολύσεων των δημ. υπαλλήλων στο προσκήνιο, ακούω από πολλούς στον περίγυρό μου, εκφράσεις του τύπου "πρόσεχε τι λες!", "μη μιλάς!", "δε φοβάσαι;" Αποφάσισα λοιπόν να μη φοβάμαι! Αν απολυθώ, αυτό που θα χάσει περισσότερο είναι το δημόσιο, γιατί είμαι καλή στη δουλειά μου και μ' αρέσει. Αν απολυθώ, θα απολυθώ με καμιά κατασκευασμένη κατηγορία για "χαρακτηριστικώς αναξιοπρεπή συμπεριφορά εντός ή εκτός υπηρεσίας", γιατί αλλιώς δεν μπορούν να με κουνήσουν λόγω προσόντων. Αν απολυθώ, θα τη στήσω έξω από καμιά δημόσια υπηρεσία και θα γράφω αιτήσεις και προσφυγές για τους πολίτες, ή θα δουλέψω εθελοντικά σε κάποιο ίδρυμα ή θα τραγουδάω σε καμιά ταβέρνα για ένα πιάτο φαΐ ή θα πάω στο χωριό μου να να βάλω μπαξέ και κότες. Δε θα πεινάσω για χάρη τους! Δε θα υποκύψω στο φόβο που σπέρνουν! Κι αν η αξιοπρέπεια δεν τρώγεται, τουλάχιστον σου εξασφαλίζει ήρεμο ύπνο!\nΚαλημέρα και φιλιά σε όλους,\nΜαζεστίξ 19 Μαΐου 2013 - 10:42 π.μ.\nΣοφία, συχνά αναρωτιέμαι αν ορίζουμε εμείς την ιστορία ή αν η ιστορία μας ορίζει.\nΟ χρόνος της επανάστασης, της ανατροπής κλπ ίσως δεν κρίνεται από τις εκάστοτε διαθέσεις του καθενός μας, αλλά από συγκυρίες που λειτουργούν σαν σπίθα που ανάβει τη φωτιά και μετά γίνεται πυρκαγιά.\nΤο ρολόι της ιστορίας χτυπάει όταν θέλει αυτό και όχι όταν το αποφασίζουμε εμείς.\nΕπομένως ας μην εκβιάζουμε τις καταστάσεις.\nΑς βρισκόμαστε σε ετοιμότητα και όταν, σημάνει η σειρήνα, θα κάνει ο καθένας ό,τι πρόκειται να κάνει.\nΣχετικά με τη δουλειά σου, να ξέρεις ανησυχώ περισσότερο γι' αυτούς που δουλεύουν αποδοτικά και με συνέπεια.\nΓιατί αυτοί συνήθως είναι οι πιο ακάλυπτοι από πολιτική προστασία και εκτεθειμένοι σε κινδύνους απολύσεων κλπ.\nΕύχομαι να μην πέσεις θύμα αυτού του κινδύνου.\nΣχετικά με το μέσο, σε νιώθω απόλυτα!\nΌσες φορές επιχείρησα να παρανομήσω, να παρατυπήσω, να λαδώσω ή να βάλω μέσο, όλες τις φορές απέτυχα παταγωδώς!\nΑκόμη και στο δίπλωμα για το αυτοκίνητο!\nΌσο για το στρατό... σε κακό μου βγήκε! Λίγο ακόμα και θα με στέλνανε στο Αφγανιστάν...\nΑπό τότε το φιλοσόφησα: δεν αρκεί να θες να λαδώσεις. Πρέπει να το 'χεις κιόλας!\nΔεν ξαναδοκίμασα και δε θα ξαναδοκιμάσω.\nΑφού δεν το 'χω και δεν πρόκειται ποτέ να το πετύχω, γιατί να έχω και τύψεις;\nΜαρία Νι 21 Μαΐου 2013 - 11:43 π.μ.\nΗ αλήθεια είναι ότι ο κόσμος, ακόμα και οι δεξιοί απαιτούν περισσότερα από τους αριστερούς. Υποχρεούνται να είναι ήρωες. Από την άλλη, ακόμα και οι αριστεροί, δεν περιμένουν και πολλά από τους δεξιούς και είναι πιο χαλαροί στην αντιμετώπιση.\nΛίγο οξύμωρο βέβαια.\nΑν κάποια στιγμή κυβερνήσει αριστερή κυβέρνηση στο πρώτο λάθος ο κόσμος θα βγει στους δρόμους. Για την δεξιά περιμέναμε χρόνια να το κάνουμε. (Δεξιά εννοώ φυσικά και τις κυβερνήσεις του πασοκ).\nΑυτό σημαίνει ότι γενικώς στους Έλληνες έχει διαμορφωθεί μια δεξιά σκέψη, μια στάση μακρυά από την ευθύνη, μακρυά από τον ηρωισμό που αναφέρεις. Ακόμα και κάποιοι που φαίνονται θαρραλέοι δειλιάζουν. Δεν ξέρω αν είναι ανθρώπινο. Περισσότερο νομίζω ότι είναι ότι έτσι μας έφτιαξαν όλα αυτά τα χρόνια. Δεν είναι δλδ ότι δειλιάζουμε άλλα δεν έχουμε πλέον συνείδηση. Δεν υπάρχει η αίσθηση της ευθύνης, της τόλμης.\nΚαι φοβάμαι ότι όλα αυτά τα έχουμε αποβάλει εντελώς και δεν υπάρχουν πλέον ούτε βαθιά μέσα μας.\nΗ Κινεζοποίηση άρχισε. Και αυτό δεν είναι ανθρώπινο.\nυγ. δεν ξέρω αν κατάλαβες πως τα εννοώ όλα αυτά. Είμαι πολύ κουρασμένη και δεν μπορώ να εκφραστώ όπως θέλω. Ήθελα να κάνω μια ανάρτηση για να τα εξηγήσω με αφορμή το κείμενό σου αλλά που να βρω τον χρόνο.\nΠάντως μου λείπετε πολύ.\nΜαζεστίξ 21 Μαΐου 2013 - 12:07 μ.μ.\nΕλπίζω να είσαι καλά και να πηγαίνουν όλα πρίμα!\nΘεωρώ ότι ο πήχυς είναι πιο ψηλά απ' όσο μπορούμε να αντέξουμε.\nΑπ τους μεν ζητάμε απλώς να πηδούν πάνω απ' το δάπεδο κι απ' τους δε ζητάμε παγκόσμιο ρεκόρ.\nΈτσι κερδισμένος βγαίνει πάντα αυτός που πηδάει το δάπεδο κι ας πηδάει χαμηλότερα απ' αυτόν που αδυνατεί να κάνει παγκόσμιο ρεκόρ. (ή έστω πανελλήνιο)\nΤα 'χα ξαναγράψει πριν καιρό τα περί πήχεος, αλλά μάλλον θα τα ξαναγρα΄ψω αναλυτικά οσονούπω!\nΌποτε βρίσκεις χρόνο, να περνάς.\nΑνώνυμος 24 Αυγούστου 2013 - 5:17 μ.μ.\nΠόσο αληθινό, γενναίο και λυτρωτικό είναι να είσαι ο Εαυτός σου! Έτσι, είχα γραψει σε σχόλιο μου πριν λίγες μέρες για τις "Βάκχες". Πόσο πολύ ταιριάζει εδώ! Με αποστόμωσες μικρέ ήρωα Μαζεστίξ ( και όχι σούπερ ήρωα)!\nΠραγματικά, εκθέτεις τον εαυτό σου με τόσο αφοπλιστική ειλικρινεία. Σε θαυμάζω! Προσπαθώ σε πολύ μεγάλο βαθμό να το κάνω κι εγώ... Δεν είναι πάντα εύκολο!\nΣυμφωνώ απόλυτα και με τα λεγόμενα της Σοφίας! Με άλλα λόγια αξίζει να υπερασπίζεσαι τα όσα πιστεύεις βαθιά, αρκεί να χρησιμοποιείς τον κατάλληλο τρόπο κάθε φορά. Η κατά μέτωπο επίθεση δεν είναι πάντα η λύση. Όμως η αξιοπρέπεια σου δίνει σίγουρα ένα πιο ήρεμο ύπνο!\nΜαζεστίξ 24 Αυγούστου 2013 - 5:56 μ.μ.\nΓλαύκη, δε νομίζω ότι είναι άξια θαυμασού η παραδοχή ότι δεν είμαι για θαυμασμό! :-)\nΒγάζοντας προς τα έξω ένα μέρος του εαυτού μου (ένα απ'τα χειρότερα-έχω και καλύτερα), προσπαθώ να βγάλουν κι οι υπόλοιποι ένα ανάλογο μέρος του εαυτού τους.\nΓια να γνωριστούμε πιο ουσιαστικά.\nΓια να δούμε ο ένας τον άλλον καθαρά, πέρα από τα επιφανειακά λόγια μας. Να δούμε τί κρύβει ο καθένας μέσα του.\nΚι όταν κοιταζόμαστε καθαρά και βαθιά ο ένας με τον άλλον, τότε έχουμε όλο και πιο πολλές πιθανότητες να πετύχουμε αυτόν τον ήρεμο ύπνο.\nΠάλι με αποστόμωσες! Τι θα γίνει μέσα στο μυαλό μου είσαι; Όταν εκθέτουμε πολλές αληθινές πλευρές του εαυτού μας, δίνουμε την ευκαιρία να το κάνουν και οι πολύτιμοι άλλοι τελικά. Είναι τρόπος που λειτουργώ και πράγματι μόνο καλά έχουν συμβεί. Ακόμα και με άτομα που γνωρίζω λίγο ή δεν πολυσυμπαθώ, όπου τελικά βγάζουν κι εκείνα αληθινά στοιχεία. Το νιώθεις πως είναι έτσι! Μη με ρωτάς πώς...\nΣε κάθε άτομο όμως είναι νομίζω πιο συνετό να εκθέσεις πλευρές του εαυτού σου, τις οποίες θα μπορεί να καταλάβει ή έχουν να δώσουν κάτι σε αυτό το άτομο. Τι λες;\nΕπίσης, κρίμα που δεν είσαι ο Batman! Είναι αγαπημένος μου ήρωας... Ξέρεις τι είναι να ανταλλάσσεις απόψεις με τον αγαπημένο σου ήρωα... Μ' αρέσει να είμαι παιδί και μάλιστα αθεράπευτο πειραχτήρι! Επειδή είπες να βγάζουμε αλήθειες του εαυτού μας...\nΜαζεστίξ 24 Αυγούστου 2013 - 8:21 μ.μ.\nΚαι... δε σου φαινότανε!\nΕμένα οι ταινίες Μπάτμαν δε μου άρεσαν.\nΜου άρεσε όταν είχε γυριστεί σαν σειρά.\nΤο έδειχνε κάποτε το κανάλι SevenX, αν το θυμάσαι...\nΚαι αμέσως μετά έδειχνε την "Οικογένεια Monster"!\nΤελοσπάντων, η ουσία είναι ότι όσο περισσότερο ανοιγόμαστε, τόσο περισσότερο μας ανοίγονται και οι άλλοι.\nΚαι αν μας ενδιαφέρει να κατανοήσουμε τους άλλους, να ερμηνεύσουμε τις περασμένες πράξεις τους και να φανταστούμε τις επόμενες.\nΑνώνυμος 25 Αυγούστου 2013 - 1:51 π.μ.\nΔενμπορώ απ΄ό,τιβλέπεις να μη σου απαντήσω, μη ρωτάς γιατί!\nΟ Μπάτμαν μου άρεσε ως υπόθεση και ως εμφάνιση σούπερ ήρωα! Τι να κάνουμε υπάρχει και η ελαφριά πλευρά μας...\nΌμως ο αληθινός ήρωας μου, με τον οποίο ήμουν ερωτευμένη από τα 12 μου ήταν ο Λεωνίδας, ναι ο δικός μας! Ήταν το ίνδαλμά μου! Είχα δει και το άγαλμά του, αμέσως μετά την ιστορία που διδάχθηκα, στη Σπάρτη και αυτό δεν άλλαξε ποτέ!! Αυτή είναι η σοβαρή πλευρά μου και πίσω απ' αυτό ότι με αντιπροσωπεύει ως χαρακτήρα κι ας είναι γραφικό!!\nΜαζεστίξ 25 Αυγούστου 2013 - 11:51 π.μ.\nΛίγο Μπάτμαν, λίγο Λεωνίδας... τι να πω!\nΕγώ, πάντως, τους Σπαρτιάτες δεν τους πολυσυμπαθούσα.\nΑνώνυμος 25 Αυγούστου 2013 - 7:54 μ.μ.\nΣχολιάζω μία τελευταία. Κόλλησα!\nΔεν πίτεύω στους σούπερ ήρωες και δεν πίστεψα ποτέ, ούτε ως παιδί. Ο Μπάτμαν ήταν ένα αστείο πάνω στο κείμενο κι επειδή κάπου τον ανέφερες. Έχω δει τις τελευταίες ταινίες του στον κινηματογράφο και απλά ήταν συμπαθητικές - μέτρησε ακόμη περισσότερο ότι τις είδα σε θερινό κι αυτό για μένα είναι το καλύτερο!\nΟ Λεωνίδας, όμως, μας αρέσει δε μας αρέσει ήταν ήρωας! Αντιπροσωπεύει, ίσως, τη δύναμη που θα ήθελε να επιδείξει ο απλός άνθρωπος υπερασπιζόμενος μέχρι τέλους αυτό που θεωρεί σωστό. Βέβαια, η ελληνική ιστορία έχει πολλές στιγμές αυτοθυσίας να μας παρουσιάσει. Αν κάνω κάπου λάθος, διόρθωσέ με!\nΟι Σπαρτιάτες ούτε εμένα μου άρεσαν ως άνθρωποι ούτε η οργάνωση της πόλης τους ή ο τρόπος ζωής τους. Είναι κάτι τελείως ξένο από αυτό που ονομάζω ζωή ελεύθερων ανθρώπων.\nΣχετικά με το πολύπλευρη προσωπικότητα, όλοι είμαστε έτσι! Θυμήσου τη συνέντευξη με τον εαυτό σου!!! Χι!Χι!\nΜαζεστίξ 26 Αυγούστου 2013 - 9:45 μ.μ.\nΔεν αντιλέγω ότι ήταν ήρωας.\nΚαι μάλιστα πολύ σπουδαίος.\nΑπλά λόγω της φρενίτιδας που προκάλεσε το κόμικ των 300, και της χολλυγουντιανής οπτικής του σούπερ-ήρωα που φόρτωσε στο Λεωνίδα, κάθομαι αι εξηγώ στα παιδιά το ελληνικό ιεδώδες του ηρωισμού, σε αντιδιαστολή με το χολλυγουντιανό.\nΜου αρέσει να παρουσιάζω τον ηρωισμό ως μια απόφαση ζωής που μπορεί να πάρει ο κάθε άνθρωπος τη στιγμή που του τίθεται το δίλημμα και μπορεί να γλιτώσει δίνοντας γην και ύδωρ, ειδάλλως θα αγωνιστεί μέχρι θανάτου υπερασπιζόμενος την γην και το ύδωρ...\nΑληθινοί ήρωες, άνθρωποι της διπλανής πόρτας. Αυτοί που έχουν όλα τα συναισθήματα μέσα τους: φόβο, ελπίδα, ενθουσιασμό, απογοήτευση, χαρά και λύπη.\nΜπορεί να είμαι υπερβολικός φιλοδοξώντας να τα κατανοήσουν αυτά παιδιά του δημοτικού.\nΕ δεν είμαι κι ο αγαπημένος σου ο Μπάτμαν για να τα καταφέρνω όλα έτσι εύκολα!


Με νέα σκηνή εξοπλίζεται το θέατρο της Ν. Ιωνίας\n06/10/2012 - 20:17\nΠρος την ολοκλήρωσή του βαίνει ένα σημαντικό έργο πολιτισμού για τη Νέα Ιωνία Βόλου. Συγκεκριμένα ο περιφερειάρχης Θεσσαλίας κ. Κώστας Αγοραστός έδωσε σήμερα την έγκριση για την υπογραφή σύμβασης του ενταγμένου στο Ε.Σ.Π.Α. Θεσσαλίας έργου: «Προμήθεια Εξοπλισμού Αίθουσας και Σκηνής Θεάτρου του Πολιτιστικού Κέντρου Νέας Ιωνίας», προϋπολογισμού 103.374,00 ευρώ.\nΟ συνολικός προϋπολογισμός του έργου είναι 500.000 ευρώ και βρίσκεται ήδη σε φάση υλοποίησης, καθώς απ’ τον Ιούλιο 2012 έχει υπογραφεί η σύμβαση και για τα υπόλοιπα 396.626 ευρώ.\nΑντικείμενο του έργου είναι η ολοκλήρωση των απαραίτητων εργασιών για την αποπεράτωση της αίθουσας θεάτρου 350 θέσεων στο κτίριο του Πολιτιστικού Κέντρου της Νέας Ιωνίας.\nΌπως ανέφερε ο κ. Αγοραστός: «Υλοποιούμε σε συνεργασία με το Δήμο Βόλου ένα σημαντικό έργο Πολιτισμού για τη Νέα Ιωνία. Με την αποπεράτωση της αίθουσας του θεάτρου και την προμήθεια του απαραίτητου για τη λειτουργία του εξοπλισμού, ολοκληρώνεται το κτίριο του Πολιτιστικού Κέντρου, που βρίσκεται στο Άλσος της Νέας Ιωνίας.\nΣτόχος μας είναι να συμπληρωθεί και να αναβαθμιστεί αυτό το κέντρο σύγχρονου πολιτισμού, το οποίο απευθύνεται όχι μόνο στους κατοίκους της Ν. Ιωνίας, αλλά προσελκύει μόνιμα επισκέπτες και καλλιτέχνες από την ευρύτερη περιοχή.\nΑποτελεί πεποίθησή μας ότι η Θεσσαλία είναι πρωτοπόρος στον πολιτισμό όπως επίσης ότι οι πολίτες στην Ελληνική Περιφέρεια διψούν για ποιοτικές πολιτιστικές εκδηλώσεις και δραστηριότητες. Πιστεύουμε ακράδαντα ότι ο πολιτισμός μπορεί να αποτελέσει την διέξοδο στην πολύπλευρη κρίση που περνά η χώρα μας».\nΑπ’ την πλευρά του ο δήμαρχος Βόλου κ. Πάνος Σκοτινιώτης ανέφερε τα εξής: «Η ολοκλήρωση ενός σημαντικού έργου πολιτισμού αναμένεται να καλύψει το κενό που υπάρχει σήμερα στην πόλη, όσον αφορά την λειτουργία ενός σύγχρονου κλειστού χώρου για τη φιλοξενία θεατρικών και γενικότερα πολιτιστικών δραστηριοτήτων.\nΣτόχος μας είναι να αποδοθεί ολοκληρωμένη στην πόλη και τους κατοίκους της η υποδομή στο Πολιτιστικό Κέντρο Νέας Ιωνίας, η οποία θα αποτελέσει σημείο αναφοράς για το σύνολο του ενιαίου Δήμου Βόλου, σε συνδυασμό με τον μοναδικό περιβάλλοντα χώρο του Πολιτιστικού Άλσους «Ανδρέας Βαλαχής», ιδιαίτερα μετά και τις εργασίες εξωραϊσμού που αποφάσισε το Δημοτικό Συμβούλιο. Μέσα απ’ τη συνεργασία Περιφέρειας Θεσσαλίας και Δήμου Βόλου και την αξιοποίηση των κονδυλίων του ΕΣΠΑ προσπαθούμε να έχουμε τα καλύτερα αποτελέσματα για τους πολίτες».\nΟ εξοπλισμός αφορά σε προμήθεια των απαραίτητων συστημάτων για την λειτουργία της αίθουσας θεάτρου 350 θέσεων στο κτίριο του Πολιτιστικού Κέντρου της Νέας Ιωνίας, μίας νέας πολιτιστικής υποδομής για την πόλη του Βόλου.\nΣυγκεκριμένα πρόκειται να παραληφθεί ηχητικό σύστημα και σύστημα αναγγελίας κοινού, σύστημα video relay, συνεδριακό σύστημα, οπτικοακουστικό σύστημα, σύστημα ενδοσυνεννόησης, εξοπλισμός σκηνής και καλωδιώσεις.


ΘΗΡΑΖΕΙΝ: Και ο Δήμος Θήρας συμμετέχει στην Ώρα της Γης\nΚαι ο Δήμος Θήρας συμμετέχει στην Ώρα της Γης\nΜε μεγάλη χαρά διαβάσαμε και μάθαμε για την οικολογική ευαισθησία του Δήμου Θήρας και την διάθεση να συμμετάσχει στην "ΩΡΑ ΤΗΣ ΓΗΣ" καθώς τις τελευταίες μέρες νομίσαμε ότι το μόνο που ενδιαφέρει ρτους "άρχοντες" στο νησί είναι τα δολλάρια των Αμερικανών ναυτών του 5ου στόλου και κάτα πόσο τους θέλουμε για τουρίστες ή όχι!\nΕλπίζουμε όμως ότι η οικολογική ευαισθησία που δείχνει ο Δήμος Θήρας δεν είναι ένα ακόμη επικοινωνιακό πυροτέχνημα όπως άλλωστε τόσα και τόσα μας έχει σερβίρει τα τελευταία χρόνια.\nΑκόμη προσπαθούμε να καταλάβουμε γιατί δεν έχει λυθεί το θέμα της χωματερής στην Καλντέρα. Ακόμη προσπαθούμε να καταλάβουμε γιατί το πρόγραμμα ανακύκλωσης που με φανφάρες είχε αναγγείλει ο Δήμος πριν μερικούς μήνες βρίσκεται...παρκαρισμένο στο πάρκινγκ του κλειστού γηπέδου! Να μιλήσουμε για τα σκουπίδια που λυμαίνονται το νησί μας ειδικά τους καλοκαιρινούς μήνες σε κάθε σοκάκι; Να μιλήσουμε για τα έγκλημα που συνεχίζετε με αμείωτους ρυθμούς καταξεσκίζωντας το βουνό για να το κάνουμε τσιμέντο; Να μιλήσουμε για την αναρχία των κάθε είδους κατασκευών που αλλοιώνει την φυσιογνωμία του νησιού καταστρέφοντας την χλωρίδα και πανίδα του; Με το ΣΗ ΝΤΑΪΜΟΝΤ να παραμονεύει σαν ωρολογιακή μπόμπα και η λέξη "ανέλκυση" να θεωρείται απαγορευμένη;\nΑς ελπίσουμε λοιπόν ότι η σημερινή ευαισθησία θα έχει συνέχεια και δεν θα είναι ένα ακόμη πυροτέχνημα σαν και αυτά που συνήθως μας σερβίρουν και οι κάθε λογής πολιτικάντηδες μόλις πιάσουν την καρέκλα.\nΚαι για να μην ξεχαστούμε δεν φτάνει μόνο να λέμε ότι συμμετέχουμε αλλά και να το αποδείξουμε. 60 λεπτά είναι αυτά...\nΥγ: Πόσο οικολογικοί είμαστε σαν νησί; Ηλιακή και Αιολική ενέργεια μήπως είναι ακόμη άγνωστες λέξεις;\nΑναρτήθηκε από Θήρα-ζειν στις 6:13 μ.μ.\nan to legame afto sto diko mas dimo tha gelusan mehri avrio....\nedo i ikologia ine tis modas k ohi kati sovaro.......\n11 Μαρτίου 2009 - 9:44 π.μ.\nΣώσαμε την Γη...\nΤι να μας πει η Ιστορία; Το ρίξαμε στο Πίνγκ Πονγκ...\nΜικρό Έγκλημα ...στην Θηρασιά!\nΑς σηκώσουμε επιτέλους Ψηλά την Σημαία μας\nΤο στέγαστρο του παραλόγου –Αρχαιοκαπηλία . Η συνέ...\nΟ Νομάρχης για το Στέγαστρο.\nΤι παίζει επιτέλους με το Στέγαστρο στο Ακρωτήρι;\nSantorini and more Sun\n"Στο ψυγείο" παραμένει το στέγαστρο\nSunsets sizzle on Greek isle of Santorini\nΣιωπή και απραξία στη Σαντορίνη\nNavy, Marines Bolster Ties With Greece\nΣτη Σαντορίνη το χρυσό των χρυσών\nΣυλλόγος Ποντίων και Φίλων Ποντίων Σαντορίνης "Οι ...\nΤα blogs βλάπτουν σοβαρά το image των πολιτικών!\nLadies & Gentelmen We Present to you Mighty Mike A...\nΕίμαστε έτοιμοι για λίγο...oktapodi;\nΣΩΣΤΕ ΤΗΝ ΓΗ\nΑμερικανοσυμπλέγματα πάσης είδους!


Οι εργατικοί αγώνες την διετία που πέρασε και οι εκλογές [του Τάσου Β. Αναστασιάδη] | ΑΝΤΑΡΣΥΑ - antarsya.gr\nΠαρ, 27/04/2012 - 23:45\nΟι εργατικοί αγώνες την διετία που πέρασε και οι εκλογές [του Τάσου Β. Αναστασιάδη]\nΟι εκλογές στις 6 Μαΐου είναι κρίσιμες για την εργατική τάξη και τους αγώνες της για να ανατρέψουμε το μνημόνιο και την πολιτική που έχουν επιβάλει οι κυβερνήσεις τους σε συνεργασία με την ΕΕ και το ΔΝΤ. Το εργατικό κίνημα έχει δώσει σκληρές μάχες και έχει αποκτήσει πολύτιμη εμπειρία.\nΞέρουμε ότι οι εργατικοί αγώνες την τελευταία διετία, έχουν τσακίσει τα κόμματα της άρχουσας τάξης που ανέλαβαν να προωθήσουν τις βάρβαρες επιλογές. Η κυβέρνηση του Παπανδρέου κατέρρευσε κάτω από βάρος των τεράστιων αντιδράσεων τον Οκτώβριο του 2011, χωρίς να μπορέσει να κλείσει ούτε δύο χρόνια καλά καλά. Η κυβέρνηση του Παπαδήμου που την αντικατέστησε, με την στήριξη του ΠΑΣΟΚ, της ΝΔ και των φασιστών του ΛΑΟΣ, παρουσιάζονταν σαν την τέλεια λύση. Είχε πίσω της την στήριξη τριών κομμάτων της βουλής και τον έλεγχο τουλάχιστον 250 βουλευτών του κοινοβουλίου. Πίστευαν ότι αυτή η «καταθλιπτική» πλειοψηφία θα αρκούσε για να γυρίσει τον κόσμο στα σπίτια του και θα διευκόλυνε την οργάνωση των επιθέσεων.\nΤο απεργιακό κύμα όχι μόνο δεν καταλάγιασε από την «οικουμενική» τους κυβέρνηση αλλά προχώρησε σε νέες κορυφώσεις. Για πρώτη φορά στη σύγχρονη ιστορία της χώρας είχαμε τρεις πανεργατικές απεργίες μέσα σε μία βδομάδα τον Φλεβάρη, πατώντας πάνω σε ένα απεργιακό χαλί που έχουν απλώσει οι εργάτες στην Χαλυβουργία, στο ΑΛΤΕΡ, στην Ελευθεροτυπία, στην Ιντρακόμ Ντιφένς, στον Λουκίσα, στην Αλάπις και σε δεκάδες χώρους δουλειάς που συγκρούονται με τις επιθέσεις των εργοδοτών και της κυβέρνησης. Σήμερα, ο αστικός πολιτικός κόσμος ψάχνει απεγνωσμένα να βρει εναλλακτικές επιλογές διαχείρισης της εργατικής αγανάκτησης και μαχητικότητας, χωρίς να τα καταφέρνει.\nΑυτές οι εξελίξεις δεν έχουν έρθει τυχαία. Η βάση για όλη αυτήν την εικόνα είναι το απεργιακό κίνημα που έχει ξεδιπλωθεί την Ελλάδα τα τελευταία δύο χρόνια.\nΤο πρώτο στοιχείο που δείχνει το μέγεθος και τη δύναμη της τάξης μας είναι το γεγονός ότι από τον Φλεβάρη του 2010 μέχρι τον Φλεβάρη του 2012, είχαμε 17 πανεργατικές απεργίες. Όσο πίσω να γυρίσουμε στον χρόνο δεν θα βρούμε καμία ιστορική στιγμή με τόσο πυκνό απεργιακό πρόγραμμα. Ανεξάρτητα με το πόσο μεγάλες ή μικρότερες ήταν οι απεργιακές συγκεντρώσεις, το κεντρικό στοιχείο που χρειάζεται να κρατήσουμε είναι ότι το σύνολο της τάξης μας τουλάχιστον 17 φορές πέρασε μια συγκλονιστική εμπειρία. Το να κάνεις την κόντρα με τον εργοδότη σου και να απεργήσεις, να κουβεντιάσεις με τους συναδέλφους σου για να συμμετέχουν όλοι στην απεργία, και να πετάξεις στην άκρη τους διαχωρισμούς ανάμεσα στον δημόσιο και τον ιδιωτικό τομέα. Να ξεπεράσεις και να απαντήσεις στον φόβο που έσπερνε η αστυνομία ότι θα γίνουν επεισόδια, να οργανώσεις το να κατέβουν και άλλοι συνάδελφοι μαζί στην απεργιακή συγκέντρωση με το πανό από τον χώρο ή σαν ομάδα απλά, όλα αυτά είναι πολύτιμα βήματα που έγιναν τουλάχιστον δεκαεπτά φορές από εκατοντάδες χιλιάδες εργάτες. Και στη συνέχεια στην ίδια την διαδήλωση να πάρεις δύναμη από τον παλμό, την μαζικότητα και την αυτοπεποίθηση των χιλιάδων διαδηλωτών, να είσαι στους δρόμους ακόμη και όταν τα ΜΑΤ έσπερναν δακρυγόνα. Να γενικεύεις τον αγώνα όχι απλά ενάντια στο «δικό σου» αφεντικό, ή τον «δικό σου» υπουργό, και να βάζεις συνολικά στο στόχαστρο την κυβέρνηση και το ίδιο το σύστημα. Να βλέπεις το ποιοι είναι οι φίλοι σου και ποιοι οι εχθροί σου, να ξεσκεπάζεται ο ρόλος της συνδικαλιστικής γραφειοκρατίας. Όλα αυτά ήταν δυνατά μαθήματα που έμαθε η εργατική τάξη μέσα από τον δικό της αγώνα. Και σε όλες αυτές τις πανεργατικές χρειάζεται κανείς να προσθέσει και τις δεκάδες πολυήμερες απεργίες που ξέσπασαν σε εκατοντάδες διαφορετικούς χώρους του δημόσιου και ιδιωτικού τομέα.\nΜόνο επειδή υπήρχαν όλες αυτές οι εμπειρίες που κατακτήθηκαν μαζικά από την εργατική τάξη έχουμε φτάσει σε αυτό το σημείο αυτοπεποίθησης, μαχητικότητας και πολιτικού προχωρήματος των αγωνιστών μέσα στους εργατικούς χώρους. Στο σημείο όπου πλέον η απεργία διαρκείας, δεν είναι απλά ένα σύνθημα στις πορείες, αλλά γίνεται πράξη από τους εργαζόμενους στην Χαλυβουργία, την Ελευθεροτυπία, την ΙΝΤΡΑΚΟΜ, το ΑΛΤΕΡ, και την ίδια στιγμή αγκαλιάζει την πλειοψηφία των εργαζόμενων σε κάθε χώρο δουλειάς, σαν απαίτηση από την ΓΣΕΕ και την ΑΔΕΔΥ να προχωρήσουν σε πανεργατική απεργία διαρκείας.\nΓι’ αυτό είναι τεράστιο λάθος όλων όσων υποτιμούν την σημασία και τον ρόλο των πανεργατικών απεργιών. Ακούγαμε το προηγούμενο διάστημα πολλές φορές για «λιτανείες», επειδή οι πορείες δεν ήταν συγκρουσιακές, ή για απεργίες «αναντίστοιχες του μεγέθους της επίθεσης», για απόψεις δηλ που με τον ένα ή άλλο τρόπο υποτιμούσαν την απεργιακή δράση. Απόψεις που ψάχνουν να βρουν την δύναμη που μπορεί να αλλάξει τα πράγματα σε άλλες διαδικασίες, ή σε άλλα υποκείμενα, χωρίς να καταλαβαίνουν, ότι οι «πλατείες» για παράδειγμα, αθροίσανε «φρέσκες» δυνάμεις στο βασικό κορμό της αντίστασης στην Ελλάδα που παραμένει το απεργιακό κίνημα της εργατική τάξης και δεν αποτελούσαν εναλλακτικό δρόμο για να ανατρέψουμε την κυβέρνηση και την πολιτική της. Αποδείχθηκε εκ’ του αποτελέσματος, ότι τελικά οι εργάτες με τους αγώνες τους μπορούν να ανατρέψουν όχι μόνο κυβερνήσεις αλλά ακόμη περισσότερο το ίδιο το σύστημα.\nΜέσα από την απεργιακή δράση, από τα πιο σημαντικά προχωρήματα της τάξης μας είναι τα βήματα οργάνωσης του από τα κάτω που γίνονται στους χώρους δουλειάς. Πλέον σε κάθε χώρο δουλειάς έχουν αναδειχθεί μειοψηφίες αγωνιστών που παίρνουν επάνω τους την οργάνωση του χώρου τους, και συγκροτούνται σε επιτροπές βάσης, εργασιακές επιτροπές, επιτροπές αγώνα. Στα ΜΜΕ υπάρχουν εργασιακές επιτροπές εκλεγμένες τις περισσότερες φορές από τη συνέλευσή τους όχι μόνο στον ΔΟΛ, αλλά και στην Ελευθεροτυπία, στον ΑΛΤΕΡ, και αλλού. Στο απεργιακό ξέσπασμα του Οκτώβρη, στα νοσοκομεία δημιουργήθηκαν ζωντανές επιτροπές αγώνα που καθορίσανε την μαζικότητα, το εύρος της κινητοποίησης, την διάρκειά της και το άπλωμα. Σήμερα ξανά αυτός ο κόσμος των επιτροπών πρωτοστατεί στη νέα σύγκρουση που ξεδιπλώνεται σε όλα τα νοσοκομεία πανελλαδικά. Στα υπουργεία που τα κατέλαβαν οι εργαζόμενοι τον Οκτώβρη είχαμε μαζικότατες συνελεύσεις, απεργιακές επιτροπές που έλεγχαν αυτές και όχι οι υπουργοί και οι γραμματείς τα υπουργεία τους, συντονισμοί που έσπαγαν την περιχαράκωση δεκαετιών όχι μόνο ανάμεσα στα υπουργεία, αλλά και με ένα σωρό άλλους χώρους (νοσοκομεία, δήμους, συγκοινωνίες κλπ). Αποτελεί κρίσιμο στοιχείο για την συνέχεια το δυνάμωμα αυτών των μορφών οργάνωσης του από τα κάτω σε όλους τους χώρους το επόμενο διάστημα.\nΤο να ζωντανέψουν οι επιτροπές αγώνα όπου φτιαχτεί και να δημιουργηθούν όπου δεν υπάρχουν, για να ξαναζωντανέψει η δημοκρατία της βάσης, και να μπορούν οι ίδιοι οι εργαζόμενοι να έχουν τον έλεγχο του χώρου τους και του αγώνα τους. Το ζωντάνεμα της δημοκρατίας της βάσης είναι και η απάντηση στο πώς μπορεί να κρατήσει ένας μακροχρόνιος αγώνας διαρκείας. Η εμπειρία που έρχεται από την Χαλυβουργία και την Ελευθεροτυπία και την ΙΝΤΡΑΚΟΜ είναι ότι οι εργαζόμενοι με Γενικές Συνελεύσεις κάθε βδομάδα, συζητάνε για τον αγώνα τους, αποφασίζουν τα επόμενα βήματα και υλοποιούν τις αποφάσεις τους.\nΟ συντονισμός ανάμεσα στους χώρους που παλεύουν είναι επίσης κρίσιμο σημείο που βγαίνει από την εμπειρία των αγώνων την τελευταία διετία. Δίνει οξυγόνο σε κάθε χώρο που παλεύει και δύναμη να συνεχίσει. Γεμίζει με αυτοπεποίθηση τους εργαζόμενους στο χώρο και απλώνει την φωτιά της μάχης και στους δίπλα χώρους γενικεύοντας το μέτωπο της αντιπαράθεσης για να μπορεί να είναι νικηφόρο. Σπάει την απομόνωση ενός αγώνα που τους μόνους που βολεύει είναι τα αφεντικά και την κυβέρνηση. Βήματα συντονισμού είδαμε να γίνονται όλο το προηγούμενο διάστημα. Στις αστικές συγκοινωνίες ο συντονισμός που ξεκίνησε πριν από ένα χρόνο, πλαγιοκόπησε την κυβέρνηση, και πολεμήθηκε όσο τίποτε από τους κυβερνητικούς κύκλους. Στην φωτιά της μάχης τον Οκτώβριο έγιναν προσπάθειες συντονισμού στα νοσοκομεία του κέντρου της Αθήνας, στους Δήμους. Στα ΜΜΕ οι εργασιακές επιτροπές συντονίστηκαν και προχώρησαν σε μια πετυχημένη συναυλία αλληλεγγύης στο Περιστέρι στις 30 Γενάρη. Τα ίδια βήματα συντονισμού από τα κάτω είδαμε τους προηγούμενους μήνες στα νοσοκομεία κόντρα στην συμβιβαστική τακτική των συνδικαλιστικών ηγεσιών.\nΠάνω απ’ όλα όμως ο συντονισμός είναι η δύναμη για να επιβάλλουμε πάνω στις συνδικαλιστικές ηγεσίες τους αγώνες και τις μάχες που θέλουν να δώσουν οι εργάτες ενάντια στους συμβιβασμούς των γραφειοκρατών. Αυτό έγινε στις 17 Γενάρη με την παναττική απεργία που αναγκάστηκαν τα εργατικά κέντρα να προκηρύξουν μετά από την πίεση κατά κύριο λόγο των χαλυβουργών αλλά και όλων των χώρων που παλεύουν. Η ΑΝΤΑΡΣΥΑ, έδωσε τις δυνάμεις της γι’ αυτήν την προσπάθεια, στηρίζοντας τους χώρους που έδιναν μάχες αλλά και οργανώνοντας τέτοιες προσπάθειες συντονισμού.\nΤέλος είδαμε να βγαίνουν μέσα από τους ίδιους τους αγώνες των εργαζόμενων και τα αιτήματα που μπορούν να συγκροτήσουν ένα συνεκτικό εργατικό πρόγραμμα. Που ξεκινάει από τα αιτήματα για την κατάργηση του άρθρου 99, τον έλεγχο των εργαζόμενων στα λογιστικά βιβλία των αφεντικών, την απαγόρευση των απολύσεων και την επαναπρόσληψη όλων των απολυμένων. Την διαγραφή του χρέους, για να εξοικονομήσουμε τα χρήματα που χρειάζεται για να σώσουμε τους μισθούς τις δουλειές μας τις υπηρεσίες που έχουμε ανάγκη. Την κρατικοποίηση των τραπεζών, των ΔΕΚΟ και των μεγάλων επιχειρήσεων κάτω από τον έλεγχο των ίδιων των εργατών. Ιδίως σε αυτό το ζήτημα του εργατικού ελέγχου έχει αρχίσει να διαμορφώνεται μια πολύτιμη εμπειρία. Οι εργαζόμενοι του ΑΛΤΕΡ έχοντας καταλάβει ουσιαστικά το κανάλι, το έχουν μετατρέψει το τελευταίο διάστημα στο κανάλι των αγώνων, δίνοντας βήμα σε όλους τους αγώνες και τους αγωνιστές που τα υπόλοιπα ΜΜΕ δεν κάνουν. Αντίστοιχα οι εργαζόμενοι στην Ελευθεροτυπία προχώρησαν στην έκδοση του πρώτου δικού τους απεργιακού φύλλου, δείχνοντας και αυτοί από την μεριά τους ότι τελικά υπάρχει ζωή και χωρίς αφεντικά, και μάλιστα καλύτερη. Οι εργαζόμενοι στα υπουργεία τον Οκτώβριο με τις καταλήψεις τους είχαν τον πλήρη έλεγχο των υπουργείων πετώντας απ’ έξω τους υπουργούς και αναγκάζοντάς τους να τριγυρίζουν την Αθήνα για να βρουν χώρο να δώσουν συνεντεύξεις τύπου. Στα Νοσοκομεία όπως του Κιλκίς, ο σύλλογος των εργαζόμενων δηλώνει ότι το νοσοκομείο και η λειτουργία του περνάει στα χέρια των εργαζόμενων. Αλλά και σε μικρούς ιδιωτικούς χώρους, όπως στο Λουκίσα, στην ΑΒΕΞ στην Πάτρα, και αλλού οι εργαζόμενοι κρατάνε τον έλεγχο του χώρου δουλειάς και δεν τον αφήνουν στα αφεντικά. Όλη αυτή η εμπειρία βγάζει στην επιφάνεια την μάχη για το ποιος ελέγχει τους χώρους δουλειάς. Οι εργάτες ή τα αφεντικά και η κυβέρνηση, και κάνει έτσι το ζήτημα του εργατικού ελέγχου σε όλη την κοινωνία όχι μια θεωρητική συζήτηση αλλά μια πραγματική μάχη.\nΜε εργαλείο τις επιτροπές αγώνα σε κάθε χώρο δουλειάς, μπορούμε να επιβάλλουμε ότι παντού οι εργάτες οργανώνουν όχι μόνο τον αγώνα και την απεργία αλλά έχουν το κουμάντο για το οτιδήποτε συμβαίνει στο χώρο τους. Απέναντι στο διευθυντικό δικαίωμα των αφεντικών και των διευθυντών χτίζουμε το αντίπαλο δέος. Με την προοπτική να φτάσουμε στο σημείο οι εργατικές επιτροπές από όλους τους χώρους δουλειάς να κάνουν κουμάντο και σε όλη την κοινωνία.\nΤέτοιες προοπτικές ανοίγονται μπροστά μας μέσα από τους αγώνες της τάξης μας. Έτσι μπορούμε να νικήσουμε, και το δυνάμωμα της ΑΝΤΑΡΣΥΑ στις εκλογές θα δώσει ώθηση σε αυτήν την προοπτική. Γιατί όλες αυτές οι επιλογές που δίνουν δύναμη και προοπτική νίκης στους εργατικούς αγώνες, είναι στο DNA των αγωνιστών της ΑΝΤΑΡΣΥΑ που πρωτοστάτησαν σε όλες τις μάχες.\nΤάσος Αναστασιάδης (του Βασιλείου), συντονιστής της Επιτροπής Αλληλεγγύης Συνδικαλιστών και Συνδικάτων, Υποψήφιος με την ΑΝΤΑΡΣΥΑ στην Β' Αθήνας


EL - Άκρως σοβαρή είδηση! Τομάτες από Τουρκία εντοπίστηκαν με ιό της ηπατίτιδας!\nΆκρως σοβαρή είδηση! Τομάτες από Τουρκία εντοπίστηκαν με ιό της ηπατίτιδας!\n(Από agrotypos – φωτο:photo screenshot)\nPrevΠροηγούμενο ΆρθροΔικογραφία σε βάρος του ειδικού φρουρού και του συνεργάτη του που απέσπασαν 40.000 ευρώ από επιχειρηματία\nΕπόμενο ΆρθροΤρία μυστικά ομορφιάς που όλες πρέπει να γνωρίζετεNext


Διασκέδαση και Eνημέρωση για όλο τον κόσμο στο Ειδήσεις24ωρο: Χωρίς συμφωνία η σύσκεψη\nΧωρίς συμφωνία η σύσκεψη\nΣτις 21.30 ολοκληρώθηκε η σύσκεψη των τριών πολιτκών αρχηγών που στηρίζουν την Κυβέρνηση. Στην δίωρη σύσκεψη τέθηκαν επί τάπητος όλα τα μέτρα που προτείνει η Κυβέρνηση προς την τρόϊκα ύψους 11,5 δισεκατομμυρίων ευρώ μετά και την απογευματινή συνάντηση των τροικανών με τον Υπουργό Οικονομικών, Γιάννη Στουρνάρα.\nΠρώτος εξήλθε ο πρόεδρος της ΔΗΜ.ΑΡ, Φώτης Κουβέλης, ο οποίος είπε:«Δεν υπάρχει συμφωνία. Θέλουμε τα μέτρα να είναι δίκαια και να μην αδικηθούν οι χαμηλοσυνταξιούχοι και όλοι αυτοί που έχουν πληγεί. Θέλουμε τα μέτρα όχι μόνο να φτάνουν το όριο των 11,5 δισ. ευρώ αλλά να συνοδευτούν από μέτρα για την ανάπτυξη». Στη συνέχεια είπε ότι χωρίς ανάπτυξη, δεν θα γίνει τίποτα και συμπλήρωσε ότι για τον ίδιο και την ΔΗΜ.ΑΡ τίποτα δεν είναι δεδομένο.\n«Η κοινωνία δεν αντέχει άλλο», είπε με νόημα και σε ένα μήνυμα του προς την Τρόϊκα τόνισε ότι «πρέπει να καταλάβουν ότι οι αξιώσεις και οι απαιτήσεις του απευθύνονται σε μια τεμαχισμένη κοινωνία»\nΟ πρόεδρος του ΠΑΣΟΚ, Βαγγέλης Βενιζέλος είπε έξω από το Μαξίμου ότι σκοπός δεν είναι μόνο η επιτυχία πρωτογενούς πλεονάσματοα αλλά και το να γίνει η χώρα ξανά βιώσιμη και να πάρει μπρος η κοινωνία. «Αποφασίσαμε να εξειδικευσουμε τα μέτρα των 11,5 δισ. και θεωρώ αυτονόητο ότι μετά την οριστική συμφωνία θα δοθεί το προβλεπόμενο αντάλλαγμα από τη τρόικα, δηλαδή την παράταση που προβλέπεται ρητά. Πρέπει να εκταμιευθεί η δόση για να υπάρξει ρευστότητα. Πρέπει να σταματήσουν οι δηλώσεις που κάνουν λόγο φια έξοδο της χώρας καθώς κάνουν κακό μόνο στα χρέη των δικών τους χωρών».\nΤέλος, ξεκαθάρισε ότι η συνεργασία του και οι σχέσεις του με τον κ. Σαμαρά και τον κ. Κουβέλη είναι σε άριστο επίπεδο και κατέληξε λέγοντας ότι θα υπάρξει νέο ραντεβου των τριών την Τετάρτη στις 19.30 για την οριστικοποίηση των μέτρων.


Αν Πονάς σε Κάποιο από Αυτά τα 5 Σημεία του Σώματός σου Πρέπει Αμέσως να πας στον Γιατρό. – xOrisOria News\nΑν Πονάς σε Κάποιο από Αυτά τα 5 Σημεία του Σώματός σου Πρέπει Αμέσως να πας στον Γιατρό.\nDate: 28 Νοεμβρίου, 2020\nΟ πόνος είναι μέρος της ζωής, είναι ο τρόπος που το σώμα μας λέει ότι πονάει ή αναρρώνει. Όλοι έχουμε βιώσει πόνους σε κάποια στιγμή στη ζωή μας και ενώ τις περισσότερες φορές δεν είναι κάτι το σοβαρό, υπάρχουν μερικοί τύποι πόνων που ποτέ δεν πρέπει να αγνοούνται. Παρακάτω είναι οι κύριοι τύποι του σωματικού πόνου που οι γιατροί συμφωνούν, ότι θα πρέπει να ελέγχονται αμέσως, αν επηρεάσουν σημαντικά την ποιότητα της ζωής σας ή αν εξακολουθούν να υφίστανται.\n1) Ένας οξύς πόνος ανάμεσα στις ωμοπλάτες μπορεί να είναι ένα σημάδι καρδιακής προσβολής. Πολλοί άνθρωποι, ιδίως οι γυναίκες, δεν βιώνουν τα κλασικά συμπτώματα της καρδιακής προσβολής, όπως πίεση στο στήθος ή μούδιασμα στο χέρι. Αντίθετα, μπορεί να βιώσουν ζάλη, δύσπνοια, πόνο στο σαγόνι, ναυτία, και πολύ οξύ πόνο, σαν σουβλιά, στην άνω πλάτη. Το καλύτερο είναι να αναζητήσετε ιατρική βοήθεια όταν αισθανθείτε τέτοιο πόνο.\n2) Απότομη κεφαλαλγία, που δεν έχετε ξαναβιώσει παρόμοια, που είναι πολύ χειρότερη από το μέσο τύπο της ημικρανίας ή τον απλό πονοκέφαλο. Ο έντονος πονοκέφαλος θα έρθει εξαιρετικά γρήγορα και μπορεί να είναι ένα σημάδι ανευρύσματος, το οποίο είναι όταν ένα αιμοφόρο αγγείο αναπτύσσει ένα εξόγκωμα γεμάτο με αίμα στα τοιχώματα του που μπορεί να σκάσει ανά πάσα στιγμή. Αυτό είναι εξαιρετικά επικίνδυνο και πρέπει να αντιμετωπιστεί άμεσα.\n3) Πόνος στο στομάχι που γίνεται ολοένα και πιο έντονος κατά τη διάρκεια της μέρας. Αυτό θα μπορούσε να είναι σκωληκοειδίτιδα, όπου αισθάνεστε σαν να έχετε μαχαιρωθεί στην κάτω δεξιά πλευρά της κοιλιάς σας. Αν ο πόνος συνοδεύεται από αίσθημα ναυτίας ή πυρετό, θα πρέπει να πάτε επειγόντως στο νοσοκομείο ή να ρισκάρετε να σκάσει.\n4) Μέτριας έντασης οσφυαλγία που συνοδεύεται από πυρετό θα μπορούσε δυνητικά να είναι μια επικίνδυνη λοίμωξη των νεφρών, που προέρχεται από ουρολοίμωξη. Όταν αγγίζετε το κάτω μέρος της πλάτης θα το νιώσετε εξαιρετικά τρυφερό και ευαίσθητο. Αν αγνοηθεί και αφεθεί χωρίς θεραπεία, οι τοξίνες στο σώμα σας μπορεί να σταματήσουν να φιλτράρονται, καθώς τα νεφρά μπορεί να παύσουν να λειτουργούν.\n5) Οι κράμπες της περιόδου ή έντονος πόνος που συνοδεύει την περίοδό σας, που δεν ανακουφίζεται με φαρμακευτική αγωγή και επιδεινώνεται προοδευτικά κάθε μήνα, θα μπορούσε να είναι ένα σημάδι ενδομητρίωσης. Η ενδομητρίωση παρουσιάζεται όταν το ενδομήτριο, δηλαδή ο ιστός που φυσιολογικά επενδύει το εσωτερικό τοίχωμα της μήτρας και αποκολλάται κάθε μήνα μαζί με το αίμα της εμμήνου ρύσης αναπτύσσεται έξω από αυτήν. Έτσι, αν η περίοδός σας είναι βασανιστικά επώδυνη, υπάρχει μεγάλη πιθανότητα ότι θα μπορούσε να οφείλεται σε ενδομητρίωση.\nΑυτές είναι μόνο μερικές από τις πιο κοινές και σοβαρές μορφές πόνου που μπορεί να αντιμετωπίσουν οι άνθρωποι. Όπως αναφέρθηκε παραπάνω, ο πόνος είναι ένας τρόπος να μας πει στο σώμα ότι κάτι που δεν πάει καλά, και γι “αυτό δεν πρέπει ποτέ να αγνοείται, αν επιμένει ή χειροτερεύει.\nΑδιαφορώντας για τον πόνο, μπορεί μερικές φορές να οδηγήσει σε πολύ πιο σοβαρές επιπλοκές, και είναι πάντα καλύτερο να κάνετε πρόληψη από θεραπεία. Κανείς δεν θέλει να περάσει τη ζωή του, ανησυχώντας γιατί πονάει, έτσι το καλύτερο είναι να επισκεφτείτε έναν γιατρό και να διορθώσετε το πρόβλημα, πριν να είναι πολύ αργά.\nTags:Αν Πονάς σε Κάποιο από Αυτά τα 5 Σημεία του Σώματός σου Πρέπει Αμέσως να πας στον Γιατρό.\nΑυτό είναι το ρόφημα ''θάνατος'' που καταναλώνουν εκατομμύρια άνθρωποι στον κόσμο! ( 4,492 )\nΑνακατέψτε λίγο αλάτι με ελαιόλαδο και δεν θα αισθανθείτε πόνο για τα επόμενα 5 χρόνια! ( 1,937 )


Καλλιόπη Αθανασιάδη: Ήταν ένα από τα «καμένα παιδιά» στο σχολικό του τρόμου -50 χρόνια μετά στέλνει ένα δυνατό μήνυμα - Alldaynews.gr\nΚαλλιόπη Αθανασιάδη: Ήταν ένα από τα «καμένα παιδιά» στο σχολικό του τρόμου -50 χρόνια μετά στέλνει ένα δυνατό μήνυμα\n“Το τραγικό ατύχημα, όπως το χαρακτήρισαν εφημερίδες, «δραματικό» κατά τον εισαγγελέα Ι. Καρατζά (καταδίκασε τους 2 ενόχους σε έναν χρόνο φυλάκιση και απάλλαξε τους υπολοίπους), συγκλόνισε την ελληνική κοινωνία, συνέβη στις 26 Ιανουαρίου του 1970 όταν το σχολικό λεωφορείο του εκπαιδευτηρίου «Γ. Κουμαντάκου» επέστρεφε τα παιδιά του νηπιαγωγείου και του δημοτικού στα σπίτια τους. Θα ήθελα να πω, σε όσους βιώνουν μία αντίστοιχη κατάσταση, οτι εγώ δεν αντιμετώπισα κανένα bullying στο σχολείο μου ή τις παρέες μου. Δύο πράγματα βοήθησαν σε αυτό, η μητέρα μου και οι φίλοι μου.\nΗ μητέρα μου μου έμαθε οτι σε πατάνε, όταν εσύ τους αφήνεις περιθώρια, ενώ οι φίλοι μου, όλοι με αγωγή από την οικογένεια τους, με στήριξαν στην οποιαδήποτε τρέλλα μου! Στους γκόμενους επίσης ένα μεγάλο ευχαριστώ, άλλοι μου χάρισαν αγάπη, άλλοι μου πρόσφεραν τον ουρανό με το άστρα κι άλλοι ένα μάθημα. Πολλοί θα προσπαθήσουν να σε μειώσουν (το συνειδητοποίησα στη δουλειά μου, ήταν όμως αργά, η μαμά μου με είχε ήδη προετοιμάσει για τη ζωή!), θα προσπαθήσουν να βρούν το σημείο εκείνο, που θεωρούν αδυναμία σου… Μην τους αφήσεις κανένα περιθώριο! Και για όσους αναρωτιούνται, κατ´επιλογή δεν έκανα αισθητικές επεμβάσεις… Να σας θυμίσω το τραγούδι… «Σ´όποιους αρέσουμε, για τους άλλους δεν θα μπορέσουμε!».\nΉταν 26 Ιανουαρίου 1970, μεσημέρι. Το σχολικό λεωφορείο των εκπαιδευτηρίων «Γ. Κουμαντάκου» έχει παραλάβει παιδιά νηπιαγωγείου και δημοτικού από το σχολείο στο Χολαργό και ξεκινά το δρομολόγιο για να τα επιστρέψει στα σπίτια τους. Σε αυτό επέβαιναν 13 παιδιά.


Σκοπός τους ήταν να σταματήσουν την απόπειρα συμφιλίωσης αριστεράς και δεξιάς, ώστε να έχουν λόγο να υπάρχουν.\nΜεγαλωμένος στην περίοδο του εμφυλίου έδινε μάχες να εξαλειφθούν από την Ελληνική κοινωνία τα κατάλοιπα του εμφυλίου. Η λογική του ήθελε την τρομοκρατία να είναι συνώνυμο του φασισμού και δεν φυλαγόταν.\n«Δεν φοβόταν και πέθανε μία φορά παραμένοντας στην μνήμη όλων όταν αυτοί που φοβούνται πεθαίνουν κάθε μέρα» είπε για τον Παύλο Μπακογιάννη ο πρόεδρος του Εφετείου που καταδίκασε την εγκληματική οργάνωση της 17 Νοέμβρη Μιχάλης Μαργαρίτης.\nΠέρασαν από τότε 28 έτη και η πολυπόθητη για πολλούς πολιτική συμφιλίωση δεν βρήκε έδαφος να αναπτυχθεί με το σκληρό τίμημα να το πληρώνουμε όλοι μας εξαιτίας της έλλειψης μίας ενιαίας Εθνικής πολιτικής για μείζονος σημασίας Εθνικά ζητήματα.\nΤιμή στη μνήμη του Παύλου Μπακογιάννη και σε όσα θύματα η Ελλάδα πενθεί από φασιστικοτρομοκρατικές συνέργειες.


Αριθμητική ανάλυση από Γουσίδου - Κουτίτα, Μαρία έκδοση: 2017 isbn:978-960-602-180-0\nΓουσίδου - Κουτίτα, Μαρία\nΜαθηματικά , Ηλεκτρονικοί υπολογιστές - Προγράμματα\nΑριθμητική ανάλυση και Υπολογιστικά μαθηματικά είναι έννοιες σχεδόν ταυτόσημες και αποτελούν κλάδο των Εφαρμοσμένων Μαθηματικών που ασχολείται με την διακριτοποίηση και την εύρεση προσεγγιστικών λύσεων μαθηματικών προβλημάτων, των οποίων η αναλυτική λύση είναι σχεδόν ακατόρθωτη έως απολύτως αδύνατη. Το θεωρητικό μέρος της Αριθμητικής Ανάλυσης περιλαμβάνει την κατασκευή αριθμητικών μεθόδων ή αλγορίθμων και τη μελέτη της ακρίβειας και της ευστάθειάς του, δηλαδή την ανάλυση των σφαλμάτων τους.\nΤο εφαρμοσμένο μέρος αφορά τον προγραμματισμό των αλγορίθμων σε μια γλώσσα προγραμματισμού Η/Υ με τον βέλτιστο τρόπο, δηλαδή με όσο το δυνατόν λιγότερο υπολογιστικό χρόνο (CPU) και απαιτούμενο χώρο μνήμης (RAM). Το θεωρητικό και το εφαρμοσμένο μέρος είναι, συνήθως, αλληλένδετα.\nΣυγγραφέας: Γουσίδου - Κουτίτα, Μαρία\nΟλοκληρωμένο προφίλ Γουσίδου - Κουτίτα, Μαρία\nΆλλα βιβλία από Γουσίδου - Κουτίτα, Μαρία


Η γνωστή τραγουδίστρια Αντέλ έμεινε μισή...\nΗ γνωστή τραγουδίστρια Αντέλ έμεινε μισή…\n8-01-2020 | 17:02μμ\nΜε τα κόκαλα του λαιμού της να πετάνε και τα πόδια της να εμφανίζονται κάτω από το μίντι φόρεμά της πιο λεπτά από ποτέ, η Αντέλ άφησε με το στόμα ανοιχτό όσους την είδαν στις νέες φωτογραφίες που αναρτήθηκαν στο twitter. Η 31χρονη τραγουδίστρια τις μέρες των γιορτών απόλαυσε τις διακοπές της στην Καραϊβική με διάσημους φίλους της, μεταξύ των οποίων ο Χάρι Στάιλς και ο Τζέιμς Κόρντεν.\nΕμφανώς υπερήφανη για την απώλεια των περιττών κιλών, έκανε τα πάντα για να την αναδείξει με τα φορεματάκια, με τα μαλλιά της, που τα είχε πιασμένα ψηλά, αλλά και με τη γλώσσα του σώματος. Σύμφωνα με πληροφορίες, η Αντέλ έχασε βάρος ακολουθώντας ένα «σφιχτό» πρόγραμμα πιλάτες με τον προσωπικό της γυμναστή το τελευταίο εξάμηνο.\nΚάποιοι, πάντως, απέδωσαν την εντυπωσιακή απώλεια βάρους και στη στενοχώρια για τον χωρισμό της από τον Σάιμον Κονέκι, ο οποίος είναι ο πατέρας του γιου της. Το ζευγάρι ανακοίνωσε τον χωρισμό του τον περασμένο Απρίλιο και λίγους μήνες αργότερα κυκλοφόρησαν φήμες ότι η τραγουδίστρια είχε έρθει «πολύ κοντά» με τον φίλο της ράπερ Σκέπτα. Αυτό ωστόσο δεν φαίνεται να επιβεβαιώνεται στη συνέχεια.\nΗ Αντέλ, που έχει μείνει μισή, ποζάρει στην παραλία\nΦθινοπωρινός…καύσωνας με 37άρια, νεφώσεις και συγκεντρώσεις σκόνης – Πού θα σημειωθούν βροχές (video)\nΔικηγόρος Ιωάννας Παλιοσπύρου: «Η Ιωάννα θα είναι εκεί σε κάθε δικάσιμο και η Έφη θα τη βρει μπροστά της» (video)


Περιφέρεια Θεσσαλίας: Σε πλήρη επιφυλακή ενόψει της κακοκαιρίας «Διομήδης» - Αναμένονται ισχυρές βροχοπτώσεις και χιονοπτώσεις - PagasitikosNews\nΒρίσκεστε εδώ: ΚΕΝΤΡΙΚΗ / FEATURED / ΘΕΣΣΑΛΙΑ / ΜΑΓΝΗΣΙΑ / Περιφέρεια Θεσσαλίας: Σε πλήρη επιφυλακή ενόψει της κακοκαιρίας «Διομήδης» – Αναμένονται ισχυρές βροχοπτώσεις και χιονοπτώσεις\n10 Ιανουαρίου 2022 - 17:17 Από Τριαντάφυλλος Γαβρινιώτης\nΤηλεδιάσκεψη Κ. Αγοραστού με τον Υπουργό Πολιτικής Προστασίας\nΟ Περιφερειάρχης Θεσσαλίας συμμετείχε σε τηλεδιάσκεψη υπό τον Υπουργό Πολιτικής Προστασίας Χρήστο Στυλιανίδη με τη συμμετοχή και του Διευθυντή της ΕΜΥ Θεόδωρου Κολυδά ο οποίος ενημέρωσε για την εξέλιξη του φαινομένου που αναμένεται να πλήξει τη Θεσσαλία από σήμερα το βράδυ. Σύμφωνα με τη μέχρι σήμερα πρόβλεψη της ΕΜΥ ισχυρές βροχοπτώσεις θα πλήξουν όλη τη Θεσσαλία από σήμερα το βράδυ. Πυκνές χιονοπτώσεις αναμένονται την Τετάρτη 12-1-2022 σε περιοχές του Ολύμπου, στην Αργιθέα, στο Πήλιο και την Όθρυ. Η Περιφέρεια Θεσσαλίας με τη Διεύθυνση Πολιτικής Προστασίας βρίσκεται σε πλήρη ετοιμότητα με 190 μηχανήματα έργου και 11.000 τόνους άλατος σε καθορισμένα σημεία του οδικού δικτύου σε όλες τις Περιφερειακές Ενότητες. Με επιστολή της η Διεύθυνση Πολιτικής Προστασίας της Περιφέρειας καλεί τους Δήμους να βρίσκονται σε ετοιμότητα στις περιοχές ευθύνης τους με το σύνολο των μηχανημάτων τους σε διασπορά για την άμεση και αποτελεσματική παρέμβαση. Ανάλογα με την εξέλιξη του φαινομένου από την Πολιτική Προστασία πρόκειται να ενεργοποιηθεί ο τριψήφιος αριθμός 112 με προειδοποιητικό μήνυμα προς τους πολίτες για την λήψη των απαραίτητων μέτρων αυτοπροστασίας.\nΣύμφωνα με το έκτακτο δελτίο επικίνδυνων καιρικών φαινομένων, που εκδόθηκε από την Ε.Μ.Υ. , το καιρικό σύστημα με το όνομα “Διομήδης” (“Diomedes”) προβλέπεται να προκαλέσει κακοκαιρία από σήμερα Δευτέρα (10/01/2022), με κύρια χαρακτηριστικά τις κατά τόπους ισχυρές βροχές και καταιγίδες, τους πολύ θυελλώδεις ανέμους και τις πυκνές χιονοπτώσεις κυρίως στα ορεινά. Από την Τετάρτη (12-01-2022) αναμένεται να σημειωθεί αισθητή πτώση της θερμοκρασίας.\n–Να ακολουθούν τις οδηγίες των κατά τόπους αρμοδίων φορέων, όπως Τροχαία, Πυροσβεστική, Πολιτική Προστασία -Να ακολουθούν τις οδηγίες του Προειδοποιητικού Μηνύματος 112, εφόσον αποσταλεί στα κινητά τηλέφωνα.\n10 Ιανουαρίου 2022 - 17:06 Από Τριαντάφυλλος Γαβρινιώτης\n10 Ιανουαρίου 2022 - 17:39 Από Τριαντάφυλλος Γαβρινιώτης


Xiaomi: χτυπά την Samsung και τα Galaxy M, με το Redmi Note 7! – 🆂🅼🅰🆁🆃🅿🅷🅾🅽🅴🅶🆁🅴🅴🅲🅴\nXiaomi: χτυπά την Samsung και τα Galaxy M, με το Redmi Note 7!\nDate: 11 Φεβ. 2019Author: M. G\nΗ Xiaomi συνεχίζει την επιθετική διαφήμιση του Redmi Note 7, με σκοπό να κυριαρχήσει τους επόμενους μήνες. Το νέο θύμα της διαφημιστικής εκστρατείας είναι η νέα σειρά Samsung Galaxy M και το Galaxy M20, που είναι απέναντι του στην κατηγορία.To M20 δεν έγινε τυχαία. Είναι φτιαγμένo από την Samsung για να αντιμετωπίσει την Redmi στην Ινδία και στην Ασιατική κυρίως αγορά.\nΗ Xiaomi ξεκίνησε στο Twitter, μια σύγκριση κατά μιας άγνωστης σειράς «Μ». Τα ποστ είναι επικριτικά, όπως αυτό που συγκρίνει τα αποτελέσματα στο Antutu, όπου υπάρχει μεγάλη διαφορά μεταξύ του Note 7 με 143.000 μονάδες και του «Μ» με 123.000 μονάδες.\nΤο Redmi Note 7, κυκλοφόρησε ήδη στην Κίνα με\nοθόνη 6,3″ με ανάλυση FHD\n3/4/6 GB μνήμη RAM,\nτον Snapdragon 660,\nαποθηκευτικό χώρο 32/64 GB ROM και υποστήριξη micro SD,\nκάμερα 48MP της Samsung.\nΉδη η Xiaomi, ετοιμάζει την Pro έκδοση, με τον ισχυρότερο Snapdragon 675 και 48MP κάμερα από τη Sony.\nΠροηγούμενο Previous post: Samsung: τα Smartphones με τη «λιγότερη» ακτινοβολία\nΕπόμενη Next post: Αυτόματος χρωματισμός ασπρόμαυρων φωτογραφιών


Ανέστης Ευγενίδης: Ένας μοτοσικλετιστής των Τεχνών και του Πολιτισμού | EMMEIS website\nΑρχική » ΚΟΥΒΕΝΤΑ » Ανέστης Ευγενίδης: Ένας μοτοσικλετιστής των Τεχνών και του Πολιτισμού\nΟ Ανέστης Ευγενίδης είναι ο Πρόεδρος του Μ.Ο.Θ. (Μοτοσικλετιστικός Όμιλος Θεσσαλονίκης). Θεωρεί ότι ο τίτλος του δεν είναι τίτλος τιμής, αλλά τίτλος ευθύνης. Παίρνει την ευθύνη, λοιπόν, εδώ και μερικά χρόνια να περάσει σε παλιές και νέες γενιές ότι η μοτοσικλέτα δεν είναι όχημα περιθωριακών τύπων. Ο μοτοσικλετιστής, Ανέστης Ευγενίδης, είναι ένας άνθρωπος που αγαπάει τις τέχνες και μέσω του ομίλου προάγει τον πολιτισμό και την πνευματική ανάπτυξη.\n-Τι λέτε σε αυτούς που θεωρούν την μοτοσικλέτα όχημα περιθωριακών τύπων;\nΤο αντικείμενο είναι παρεξηγημένο. Είναι ένα εύκολο όχημα να κάνω μία ληστεία, να εξαφανιστώ, να διεισδύσω. Φοράω το κράνος μου, με χάνει ο άλλος. Από εκεί ξεκίνησε το κακό με τις μοτοσικλέτες και πέρασε στην κοινωνία ότι είναι ένα όχημα περιθωριακών τύπων. Κάθε άλλο παρά έτσι είναι. Για εμένα η μοτοσικλέτα είναι κορυφαίο δείγμα πολιτισμού, γιατί βλέποντας ένα άτομο πώς λειτουργεί πάνω στην μοτοσυκλέτα καταλαβαίνεις το επίπεδο του. Επομένως, όσο προκαλεί λιγότερο την κοινωνία δείχνει ότι έχει επίπεδο, πνευματικό και πολιτισμικό. Σίγουρα, η εικόνα που βλέπουμε στην πραγματικότητα δεν δείχνει ότι είμαστε πολιτισμένοι. Με αυτό το σκεπτικό και οι οδηγοί των αυτοκινήτων και αυτοί με τα πατίνια δεν συμπεριφέρονται πάντα όπως πρέπει. Δεν είναι κριτήριο η μοτοσικλέτα για να χαρακτηριστεί ένας άνθρωπος. Οδηγώ, δεν είναι το ίδιο με το ιππεύω-καβαλάω. Το οδηγώ σημαίνει αράζω. Το να καβαλάει κάποιος μοτοσικλέτα απαιτεί άλλες δυνατότητες και άλλο πνευματικό επίπεδο.\n-Ο Μ.Ο.Θ. προάγει τον πολιτισμό στα μέλη;\nΣτον Όμιλο μας υπάρχει το Τμήμα ΜΟΤΟΘΕΣΙΣ, το οποίο είναι από το ινστιτούτο ασφαλούς οδήγησης των Υπουργείων Παιδείας και Συγκοινωνιών. Κάνουμε μαθήματα ασφαλούς οδήγησης και τρόπου συμπεριφοράς της μοτοσικλέτας στον δρόμο, σε αστικό και περιαστικό περιβάλλον. Θεωρούμε ότι είναι δείγμα πολιτισμού το πώς προστατεύεις τον εαυτό σου και το περιβάλλον σου. Επίσης, κάνουμε πάρα πολύ συχνά μοτοσικλετιστικά ταξίδια, για να γνωρίσουμε πολιτισμούς και να συναναστραφούμε με διαφορετικές κουλτούρες. Πέρα από αυτό, ο χώρος μας φιλοξενεί πολιτιστικές εκδηλώσεις. Όλα αυτά έχουν σκοπό να ανοίξουν τους ορίζοντες στα μέλη. Θέλουμε οι μοτοσικλετιστές να ορίζουν το μηχανάκι τους και όχι να τους ορίζει εκείνο.\n-Τι πολιτισμικά στοιχεία παίρνει ένας μοτοσικλετιστής από τα ταξίδια που κάνει;\nΗ μοτοσικλέτα σου δίνει την ευελιξία να τριγυρνάς σε διάφορες χώρες και όντας ευάλωτος στην καθημερινότητα, μεταφέρεις και εισπράττεις πολιτισμό. Πολιτισμός είναι η καθημερινότητα που ζούμε. Όταν καβαλήσεις μια μοτοσικλέτα και περάσεις από πολλές χώρες, αυτόματα μεταφέρεις τον πολιτισμό γιατί είναι πιο άμεση η εικόνα της στην καθημερινότητα. Ο σκοπός είναι να δούμε πως θα μας αντιμετωπίσουν οι άλλες κοινωνίες όταν μας δουν ευάλωτους. Κατεβαίνεις από μια μοτοσυκλέτα, ταλαιπωρημένος, ιδρωμένος. Θα έχεις την ίδια αντιμετώπιση και υποδοχή όπως σε ένα πεντάστερο ξενοδοχείο;\nΈνα παράδειγμα είναι όταν πήγα στην Ιρλανδία και συνάντησα στοιχεία κακού πολιτισμού. Αλλά πήγα και στη Γερμανία, ένα χρόνο μετά που έπεσε το τείχος του Βερολίνου, και συζητούσα με Γερμανούς, και όσο συζητούσαμε καταλάβαινα ότι είχαν πολλά να μου πουν και ήθελαν να μου πουν, έτσι και εγώ εκμεταλλεύτηκα το ότι είχα πολλά να μάθω από αυτούς.\n-Πως χρησιμοποιείτε την τέχνη στα ταξίδια σας;\nΟι πιο πολλοί μοτοσικλετιστές είναι και καλλιτέχνες. Έχουμε πολλούς φωτογράφους, αλλά και άτομα που ασχολούνται με το γράψιμο και την καταγραφή των περιπετειών και εμπειριών τους από τα ταξίδια με τη μοτοσικλέτα.\n-Τι είδους πολιτιστικές δράσεις φιλοξενεί και οργανώνει ο Όμιλος;\nΟ Όμιλος μας, όσο έχει να κάνει με το θέατρο, φιλοξένησε την παράσταση «Ο Καραγκιόζης μοτοσικλετιστής», με τον Ηλία Κυρατσούς, και μία θεατρική παράσταση από το Traverso Post Gap, στην οποία συμμετείχαν αρκετά μέλη του Ομίλου μας. Έχουμε κάνει μέσα στην χρονιά τρεις παρουσιάσεις βιβλίων σχετικά με μοτοταξίδια. Σχεδόν κάθε μήνα κάνουμε μία εκπαιδευτική εκδρομή. Μπαίνουμε σε επαρχιακούς δρόμους, στηρίζουμε τοπικές κοινωνίες, φωτογραφίζουμε ξωκλήσια, γιοφύρια, κάνουμε αιτήματα για διόρθωση κάποιων δρόμων. Επιπλέον, σε συνεργασία με την Εφορία Βυζαντινών Αρχαιοτήτων, έχουμε ενώσει με μία διαδρομή τα 17 πιο σπουδαία, βυζαντινά μνημεία της Θεσσαλονίκης. Το πλαίσιο της αδελφοποίησης λεσχών, το οποίο ξεκινήσαμε σε πανελλήνιο επίπεδο και προβλέπετε επέκταση σε διαβαλκανικό, πανευρωπαϊκό επίπεδο, σκοπό έχει οι τουρίστες που έρχονται στη Θεσσαλονίκη να έχουν κάποιον να τους δείξει την πόλη και τον πολιτισμό της ή και το αντίθετο.\n-Ο πολιτισμός, η μοτοσικλέτα και ο αθλητισμός πώς μπορούν να συνδεθούν;\nΗ άμυλα είναι ένα δείγμα πολιτισμού. Tη μοτοσικλέτα δεν μπορείς να την οδηγείς αν δεν είσαι λίγο γυμνασμένος. Για να φτάσεις να οδηγήσεις motocross πρέπει να είσαι πολύ γυμνασμένος, να έχεις τη διαύγεια και ένα συγκεκριμένο επίπεδο πολιτισμού. Ένας πολιτισμένος άνθρωπος είναι λογικός και εγκρατής. Επομένως, πιο εύκολα θα οδηγήσει σωστά και δεν θα προκαλέσει ατύχημα. Δεν μπορείς να οδηγήσεις μοτοσικλέτα αν πονάνε τα χέρια σου ή η μέση σου. Δεν γίνεται! Η μοτοσικλέτα, κατά τη γνώμη μου, έπρεπε να καταταχθεί στα ολυμπιακά αθλήματα, παρόλο που έχει εξωτερική βοήθεια.\n-Η δική σας σχέση με τις τέχνες ποια είναι;\nΑσχολούμαι με το θέατρο και τη μουσική. Έμπλεξα με το θέατρο γιατί με βοηθάει να εκτεθώ παντού. Κάναμε δύο παραστάσεις, σε οικείο περιβάλλον, και ένιωσα καλά. Όσον αφορά τη μουσική, ξεκίνησα να παίζω ντραμς στα 61 μου και, τώρα, είμαι σε συγκρότημα. Μπορώ να βγάλω ένα πρόγραμμα 2,5 ώρες μόνος μου! Και μόνο που έμαθα να διαβάζω τις νότες, που είναι μία παγκόσμια γλώσσα, για εμένα είναι επιτυχία. Ποτέ δεν είναι αργά για το παραμικρό. Όσα πιο πολλά κάνουμε τόσο πιο ευτυχισμένοι είμαστε με τον εαυτό μας. Δοκιμάζω συνεχώς καινούργια πράγματα, ανοίγω καινούργια πεδία και εμπλέκομαι σε πράγματα δημιουργικά, όπως είναι η τέχνη.\nΕυχαριστούμε πολύ τον κ. Ευγενίδη για την όμορφη συζήτηση που είχαμε μαζί του!


Για το Νίκο Ρωμανό – Αέναη κίνηση-moto Perpetuo\nαπό Σπύρος Χαλικιάς (άνεργος ρεπόρτερ) Δεκ. 8, 2014, 11:12 μμ.,\nΝίκο δεν εισαι μόνος…\nΣτ΄ αδέλφι μου μιλάω. Στο σύντροφο μου από το 2008 που δεν γνώρισα. Έτσι αισθάνομαι. Και να ερθει να μου πεί οποιος θελει το γιατί.\nΑλλά πρώτα θα χαιρετίσω τους γονείς σου και τους συντρόφους σου. Γιατί θέλει μεγάλη καρδιά. Και ψυχή μεγαλύτερη. Να έχεις τον άνθρωπο σου να σβήνει στα χέρια σου. Και να εισαι μαζί του.\nΑλλά εμένα μου βγαίνει αυθόρμητα.\nΝίκο, μη πεθάνεις. Σε χρειαζόμαστε σε αυτή τη ζωή, ζωντανό. Τους εχεις ήδη ΝΙΚΗΣΕΙ.\nΝίκο, μη τους χαριστείς. Όλοι αυτοί οι σκατιάδες σε θέλουν νεκρό. Όμως σε χρειάζεται αυτός ο κόσμος, σε χρειάζεται το επαναστατικό μαζικό κίνημα σε αυτή τη χώρα και μπορείς να δώσεις και άλλα στον αγώνα για την επανάσταση, αλλά σε αυτή τη ζωή.\nΝίκο, μας κάνεις μαθήματα αξιοπρέπειας σε μια ολόκληρη κοινωνία. Συνέχισε. Φυλάξου στον πόλεμο τούτο. Παρε μια ανάσα που θα τη βρεις μέσα σου και να ξέρεις ότι δεν είσαι μόνος είναι μαζί σου στο μαζικό κίνημα που στέκει αλληλέγγυο.\nΝίκο, σκέψου ότι πολλοί σύντροφοι χάθηκαν στα χέρια των συντρόφων τους. Και πείσμωσαν περισσότερο για να αγωνιστούν ακόμη περισσότερο.\nΝίκο δε με ξέρεις και δε σε ξέρω.\nΈχουμε αναπνεύσει όμως τα ιδία δακρυγόνα… Έχουμε εξεγερθεί για τον ίδιο λόγο.\nΞέρω καλά και σίγουρα όμως ότι τη νύχτα στις 6 Δεκέμβρη του 2008 μπορεί ο Αλέξης Γρηγορόπουλος να ήταν ένας άλλος… ένας από εμάς τους διπλανός μας, . Να είμαστε ολοι /ες μας νεκροι. Μπορεί να σκότωναν οι μπάτσοι εσένα στα χέρια του Αλέξη η ένα δικό μου σύντροφο και φίλο στα χέρια μου, η να σκότωναν εμένα στα χέρια φίλου μου και συντρόφου μου. Θα θελα να με εκδικηθεί γιατί εγώ αυτό θα έκανα για εκείνον. Αλλά όχι να πεθάνει. Θα θελα να ξεκουραστείς για να συνεχίσεις τον πόλεμο. Και έχεις πολλούς/ες μαζί σου.\nΝίκο κράτα γερά. Δεν είσαι μόνος σου. Εγώ και άλλοι χιλιάδες εγώ, είναι μαζί σου. Ατομικά Μαζικά με κάθε τρόπο. Πολέμησε τους και σήμερα και αύριο και για πάντα. Αλλά κάντο ζωντανός για να απολαύσεις τη νίκη.\nΈχεις νικήσει ήδη σ .σε μια σκληρή μάχη. Και το ξέρουμε καλά. Αυτοί είναι οι ηττημένοι και τα πουλημένα καθάρματα.\nΝίκο, μεγάλο μέρος αυτής της κοινωνίας είναι μαζί σου. Το κέρδισες εσύ με την αξιοπρέπεια σου. Μείνε και εσύ κοντά μας ζωντανός. Σε χρειαζόμαστε.\nΣε παρακαλώ. Σαν άγνωστος σαν φίλος σαν άγνωστος σύντροφος στον αγώνα.\nΤους σιχαίνομαι όπως και εσύ.\nΓια ότι αποφασίσεις είμαι μαζί σου. Όπως ολοι/ες μας.\nΥ. Γ Είναι προσωπικό πια. Ναι. Είμαστε όλοι/ες Νίκος Ρωμανός. Και θα σε υπερασπιστώ λυσσασμένα από όποιον θέλει να σε λερώσει. Δεν θα ήθελα να έχει σκοτωθεί κανείς σύντροφος μου στα χέρια μου. Και αν είχα σκοτωθεί εγώ στα δικά τους, θα ήθελα να εκδικηθούν ίσως, αλλά δεν θα ήθελα κανείς να πεθάνει. Οι Ήρωες είναι νεκροί Νίκο. Και δεν θέλουμε άλλους ήρωες,, αλλά αγωνιστές πραγματικούς. Μαχητές σε αυτόν τον πόλεμο που ο φασισμός με δρασκελιές μας πλησιάζει. . Πάλεψε καλά, για το μέλλον όπου θα έρθει Νίκο και τότε δεν θα είναι δυνατόν ο ένας να αποφασίζει και οι άλλοι να εκτελούν όπου δεν θα είναι δυνατόν ο ένας να εκμεταλλεύεται τον άλλο…\nΣπύρος Χαλικιάς (άνεργος ρεπόρτερ)\nTags: 2014 Αλέξης Γρηγορόπουλος Νίκος Ρωμανός\nΠροηγούμενες δημοσιεύσειςκατασκευασμένες κατηγορίες σε αθώους από την ΕΛ.ΑΣ, επείγουσα ανάγκη διάδοσης του βίντεο[video]\nΕπόμενο Άρθρο τι «τσούζει» την Ελληνική Αστυνομία;


Ideal-ist Full Proposal Check Events, 27-28 Φεβρουαρίου 2019\nΤο δίκτυο των Εθνικών Σημείων Επαφής (ΕΣΕ) για τη θεματική περιοχή Information and Communication Technologies (ICT) στο Πρόγραμμα Horizon 2020, Ideal-ist διοργανώνει Full Proposal Check Event. Οι εκδηλώσεις θα πραγματοποιηθούν στις 27 και 28 Φεβρουαρίου 2019 στις Βρυξέλλες και το Όσλο αντίστοιχα και αφορούν στην αξιολόγηση ολοκληρωμένων Προσχεδίων Προτάσεων που αναμένεται να υποβληθούν για τις Προσκλήσεις ICT του Προγράμματος Horizon 2020 με καταληκτική ημερομηνία την 28η Μαρτίου 2019.\nΟι προτάσεις που θα υποβληθούν για έλεγχο θα ελεγχθούν από έμπειρους αξιολογητές, οι οποίοι θα κληθούν να παρέχουν σχόλια και εισηγήσεις για βελτίωση στους Συντονιστές Έργων (ΣΕ) στο πλαίσιο επιτόπιων συναντήσεων. Επιπλέον, παράλληλα με τις εκδηλώσεις, θα διοργανωθεί και εξ αποστάσεως αξιολόγηση (Remote Evaluation), όπου η συζήτηση μεταξύ των αξιολογητών και των ΣΕ θα γίνεται μέσω διαδικτύου.\nΓια συμμετοχή στην εκδήλωση, οι ενδιαφερόμενοι θα πρέπει να προχωρήσουν άμεσα σε ηλεκτρονική εγγραφή στον ειδικό σύνδεσμο που έχει δημιουργηθεί για το σκοπό αυτό. Καταληκτική ημερομηνία εγγραφής είναι η 15η Φεβρουαρίου 2019.\nΣημειώνεται ότι λόγω αυξημένου ενδιαφέροντος, οι προτάσεις που θα υποβληθούν θα περάσουν από προκαταρκτικό έλεγχο από το Δίκτυο Ideal-ist και οι ΣΕ που θα κληθούν να συμμετέχουν στην εκδήλωση θα ενημερωθούν σχετικά.\nΗ συμμετοχή στην εκδήλωση είναι δωρεάν όμως οι συμμετέχοντες θα πρέπει να καλύψουν οι ίδιοι τα έξοδα συμμετοχής τους.\nΓια περισσότερες πληροφορίες, οι ενδιαφερόμενοι μπορούν να συμβουλευτούν την επίσημη ανακοίνωση στην ιστοσελίδα του δικτύου Ideal-ist ή να επικοινωνήσουν με το αρμόδιο Εθνικό Σημείο Επαφής της Κύπρου, κα Λίτσα Κουντουρίδου (τηλ.: 22205020, ηλεκτρονικό ταχυδρομείο: [email protected]).


Βαλένθια - Βαγιαδολίδ • Προγνωστικά-Ανάλυση Αγώνα • Bet-planet.gr\nΤέσσερις ισοπαλίες για τις δύο ομάδες στα πέντε πιο πρόσφατα ματς μεταξύ τους και μόλις μια νίκη για τη Βαλένθια.\nΝάσος Γρυπαίος 06/07/2020 | 21:35\nΣτο Λος Κάρμενες, η Βαλένθια απέσπασε βαθμό απο την Γρανάδα (2-2), μια ισοπαλία που ωστόσο δεν τη βολεύει χάνοντας έδαφος στο βαθμολογικό πίνακα της Primera Division, σε ένα παιχνίδι με εκπληκτικό δεύτερο ημίχρονο. Το σκορ για τη Γρανάδα άνοιξε ο Φερνάντεθ με χτύπημα πέναλτι στο 61ο. Αμέσως ισοφάρισε για τη Βαλένθια ο Βαγιέχο στο 63ο, όμως, για να ανατρέψουν πλήρως το σκορ οι φιλοξενούμενοι με τον Γκουέδες στο 68ο. Το γκολ του ήταν εκπληκτικό, με ασύλληπτο σουτ έξω από τη μεγάλη περιοχή της Γρανάδα! Οι γηπεδούχοι δεν το έβαλαν κάτω, πάντως, και με τον Βίκο στο 86ο έφτασαν στην ισοφάριση σε 2-2, που ήταν και το τελικό αποτέλεσμα. Το θετικό πάντως για τις «νυχτερίδες» είναι πως έχουν βατό πρόγραμμα για τη συνέχεια.\nTραυματίες οι Γκαγιά, Πιτσίνι και Γκαράι.\n5/6 ΝG προσφάτως.\nΣε ένα ματς που λίγοι θα θυμούνται η Βαγιαδολίδ κατάφερε να φανεί παραγωγική και να καταφέρει να μετουσιώσει την πίεση της σε τρίποντο σκοράροντας στο τέλος πανηγυρίζοντας μια πολύ σημαντική νίκη με 1-0 επί της Αλαβές. Το παιχνίδι δεν είχε πολλές φάσεις και πήγαινε... καρφί για το 0-0. Μια αναταραχή στην άμυνα των φιλοξενούμενων στα τελευταία λεπτά του αγώνα είχε ως αποτέλεσμα η Βαγιαδολίδ να φύγει με τη νίκη επικρατώντας της Αλαβές, με γκολ του Φερνάντεζ. Με 39 βαθμούς πλέον η Βιγιαρεάλ είναι πλέον άνετη καθώς το πρόγραμμα της μοιάζει δύσκολο στη συνέχεια (αγωνίζεται απέναντι στη Μπαρτσελόνα την επόμενη αγνωνιστική) ωστόσο έχει εξασφαλίσει τη σωτηρία της.\nΤιμωρημένος ο φορ Όσκαρ Πλάνο. Εκτός ο κίπερ Κάρο και ο χαφ Φερνάντες.\nΑπο έξι σερί under 2.5.\nΔίχως κίνητρο η Βαγιαδολίδ , πέτυχε τον στόχο της εξασφαλίζοντας τη σωτηρία της και πλέον κοιτάζει να ενισχύσει το πρεστίζ της ώς το φινάλε. Η Βαλένθια όμως «καίγεται» για νίκη και βαθμούς και έχει στην έδρα της τους «μωβ» που μακριά απο το σπίτι τους είναι μια κρύο μία ζέστη. Έχει ποιότητα η ομάδα του Μεστάγια και μπορεί έστω και οριακά να επιβεβαιώσει τον άσο του 1.95.


Βήχος Παναγιώτης - Η προσωπική μου Ιστοσελίδα: Πέμπτη, Σεπτεμβρίου 01, 2011\nΠαραστρατιωτικοί δημιούργησαν Ομάδας Περιφρούρησης της πλατείας Συντάγματος!!!\nΑκροδεξιοί και παραστρατιωτικοί δημιούργησαν Ομάδας Περιφρούρησης\nτης πλατείας Συντάγματος!!!\nΟργανωτής ο ακροδεξιός Σταύρος Βιτάλης (Υποστράτηγος\nΚαταδρομών Κ.Α. Ε.Α. Εκπρόσωπος Πατριωτικού Μετώπου)!!!\nΌταν η Αριστερά έκανε μπάνια το παρακράτος προετοιμαζόταν! «Δημοκρατική Άμυνα Τηλ.\n2103233582 ΔΕΛΤΙΟ ΤΥΠΟΥ\nΟλοκληρώνεται η οργανωτική δομή\nτης Ομάδας Περιφρούρησης της πλατείας Συντάγματος, για την 3η Σεπτέμβρη. Στην\nφάση της ολοκλήρωσης της οργανωτικής δομής της, μπήκε σήμερα η Ομάδα\nΠεριφρούρησης, του Λαού που θα διαδηλώσει την 3η Σεπτεμβρίου στο Σύνταγμα.\nΣυγκεκριμένα, η Ομάδα Περιφρούρησης η οποία φέρει τον διακριτικό τίτλο\n«Δημοκρατική Άμυνα», θα φοράει διακριτά ρούχα, με σύμβολα τα\nδύο πλέον χαρακτηριστικά πολιτιστικά σύμβολα του Ελληνισμού και της\nΔημοκρατίας, την Ακρόπολη και τον ήλιο της Βεργίνας, θα έχει στη διάθεσή\nτης αντιασφυξιογόνες μάσκες, για την περίπτωση που το κράτος και το παρακράτος\nαποφασίσουν να προχωρήσουν σε «στημένες συγκρούσεις» και ο κεντρικός της\nστόχος θα είναι να προστατέψει την ειρηνική διαδήλωση των «Αποφασισμένων».\nΑυτά μεταξύ άλλων αναφέρει η ανακοίνωση των αυτοδιορισθέντων περιφρουρητών του\nΣυντάγματος που καθοδηγούνται από τον Σταύρο Βιτάλη Υποστράτηγο Καταδρομών\nΚ.Α. Ε.Α. Εκπρόσωπος Πατριωτικού Μετώπου!!! Αύριο Παρασκευή στη Νίκης 33\n(δίπλα στο Εκκλησάκι), όπου είναι τα γραφεία της «Δημοκρατικής Άμυνας» θα\nδώσουν τον όρκο της Φιλικής Εταιρίας! Επικεφαλής όλης αυτής της Κίνησης που\nγίνεται εν αγνοία της Πλατείας Συντάγματος είναι ο Σταύρος Βιτάλης με\nτον οποίο μίλησα σήμερα ο ίδιος και που θεωρεί την επαναστατική Αριστερά ως\nπροβοκάτορες και πράκτορες του κράτους!!! «Όποιος μιλάει για\nβουλευτηλίκια σήμερα, να φύγει από μπροστά μας»: Ομιλία-εισήγηση για\nτο «νέο Σύνταγμα της Ελλάδας του Συντονιστή του Πατριωτικού Μετώπου κ. Σταύρου\nΠερισσότερα στη συνέχεια του\nΟμιλία Σ. Βιτάλη, στη Συμμαχία για την Ελλάδα. from Vitaliss Stavros on Vimeo.\nΟ Σταύρος Βιτάλης έχει κάνει με τον Σπύρο Παπασπύρου, Υποστράτηγο ΕΛ.ΑΣ., Διοικητή ΜΑΤ στην Καισαριανή Ενώπιον των αξιωματικών του, όπως ο ίδιος γράφει σε μία επιστολή του «μια αντρίκια κουβέντα, για τις εξελίξεις στο Σύνταγμα και για τον ρόλο των προβοκατόρων»!!!\nΣτο Βιογραφικό του αναφέρονται και τα εξής: «Το 1974 απολύεται από τον Ελληνικό Στρατό σε ηλικία 20 ετών (γεννηθείς το 1954) με ανήκεστο βλάβη». Ποια ήταν η ανήκεστος βλάβη που ωστόσο του επέτρεψε λίγο αργότερα να συμμετάσχει στο ιδιαίτερων απαιτήσεων αντάρτικο των Σαντινίστας, στο Ελ Σαλβαδόρ ή με τους Πολισάριο;\nΟ Σταύρος Βιτάλης υπογράφει ως «Υποστράτηγος Καταδρομών Κ.Α. Ε.Α.». Στον Σταύρο Βιτάλη απενεμήθη τιμητικά ο βαθμός του Ταγματάρχη από τη «Σερβική Δημοκρατία»!\nΤο 1986 αναφέρει πως κατατάσσεται μόνιμα στον Λαϊκό Στρατό των Σαντινίστας στη Νικαράγουα, ενώ λίγους μήνες αργότερα βρίσκεται στην Ελλάδα. Παρά την μόνιμη κατάταξή του τον αμέσως επόμενο χρόνο εγκαταλείπει για να ιδρύσει το Συνδικάτο Αγροτών Πέλλας Ημαθίας! Από το 1986 αναλαμβάνει πολιτική δράση με ακροδεξιούς και παραστρατιωτικούς κύκλους.\nΤο 1999 ο Σταύρος Βιτάλης βρίσκεται φιλοξενούμενος σε τηλεοπτική εκπομπή τοπικού καναλιού της Θεσσαλονίκης, όπου εμφανίζεται με στολή του Σέρβου Ταγματάρχη και στρατολογεί κόσμο με σκοπό τη δημιουργία τάγματος εθελοντών για τη Σερβία, συγκεντρώνοντας ταυτότητες, διαβατήρια και έντυπα στρατολογίας από τους ενδιαφερόμενους.\nΣτη δεκαετία 2000-2010 «συμμετέχει σε όλες τις προσπάθειες συγκρότησης πατριωτικού πολιτικού χώρου των κομμάτων ΠΟΛΑΝ, ΛΑΟΣ και Δημοκρατική Αναγέννηση», απ' όπου πάντως διαγράφεται.\nΟ Σταύρος Βιτάλης είναι για πολλούς αμφιλεγόμενο πρόσωπο. Όπως και ν’ άχει στο Σύνταγμα σαν ομάδα περιφρούρησης με στολές και αντιασφυξιογόνες μάσκες των μελών του δεν έχει καμία δουλειά. Δεν τον διόρισε καμία Συνέλευση της Πλατείας, δεν αντιπροσωπεύει παρά την ομάδα του και δεν θα του επιτραπεί να δημιουργήσει καμία προβοκάτσια ή σύγχυση στους συγκεντρωμένους διαδηλωτές το Σάββατο 3 Σεπτεμβρίου.\nΑναρτήθηκε από Παναγιώτης Βήχος στις 10:28 π.μ. Δεν υπάρχουν σχόλια: Σύνδεσμοι σε αυτήν την ανάρτηση\nΠαραστρατιωτικοί δημιούργησαν Ομάδας Περιφρούρησης...


Γιατί το κουμπί σύνθετων χαρακτηριστικών είναι μερικές φορές αντικατασταθεί από ένα πλαίσιο ελέγχου αρχείου; / πως να | Τα καλύτερα σεμινάρια ανάπτυξης ιστοσελίδων.\nΑρχική σελίδα » πως να » Γιατί το κουμπί σύνθετων χαρακτηριστικών είναι μερικές φορές αντικατασταθεί από ένα πλαίσιο ελέγχου αρχείου;\nΑν έχετε ελέγξει ποτέ τις ιδιότητες των αρχείων και των φακέλων, ίσως έχετε παρατηρήσει ότι η ενότητα χαρακτηριστικών εμφανίζει μερικές φορές ένα κουμπί για προχωρημένους, αλλά σε άλλες φορές εμφανίζει ένα πλαίσιο ελέγχου αρχειοθέτησης. Γιατί αλλάζει αυτό και μπροστά; Η σημερινή θέση SuperUser Q & A έχει την απάντηση σε μια ερώτηση περίεργου αναγνώστη.\nΟ αναγνώστης του SuperUser, Steven Vascellaro, θέλει να μάθει γιατί αντικαταστάθηκε μερικές φορές από το κουμπί επιλογής "Αρχείο"\nΜερικές φορές, κατά την προβολή των ιδιοτήτων ενός αρχείου ή φακέλου, βλέπω ένα Σύνθετο κουμπί εμφανίζεται κάτω από Γνωρίσματα.\nΣε άλλες περιπτώσεις, το Σύνθετο κουμπί αντικαθίσταται από ένα Αρχείο ελέγχου αρχείων.\nΓιατί τα χαρακτηριστικά αρχείων εμφανίζουν μερικές φορές ένα Αρχείο ελέγχου αρχείων αντί για το Κουμπί προηγμένων επιλογών?\nΓιατί το κουμπί σύνθετων χαρακτηριστικών αντικαθίσταται μερικές φορές από ένα πλαίσιο ελέγχου αρχειοθέτησης?\nΟ συνεργάτης SuperUser Steven Vascellaro έχει την απάντηση για εμάς:\nο Προηγμένος διάλογος εμφανίζεται μόνο αν το αρχείο ή ο φάκελος είναι αποθηκευμένα σε μια μονάδα δίσκου που υποστηρίζει τη συμπίεση ή / και την κρυπτογράφηση.\nΕάν ο τόμος δεν υποστηρίζει ούτε συμπίεση ούτε κρυπτογράφηση, τότε το Αρχείο ελέγχου αρχείων θα εμφανιστεί αντ 'αυτού.\nΤα συστήματα αρχείων FAT δεν υποστηρίζουν τη συμπίεση ή την κρυπτογράφηση, πράγμα που σημαίνει ότι τα αρχεία θα εμφανίζουν το Αρχείο ελέγχου αρχείων. Τα συστήματα αρχείων NTFS υποστηρίζουν τη συμπίεση και την κρυπτογράφηση, πράγμα που σημαίνει ότι τα αρχεία θα εμφανίσουν το Σύνθετο κουμπί.\nΠηγή: Γιατί οι ιδιότητες του αρχείου μου εμφανίζουν μερικές φορές ένα πλαίσιο ελέγχου Αρχείο και μερικές φορές ένα κουμπί για προχωρημένους; [Ιστολόγιο προγραμματιστών της Microsoft]


Eπένδυση σταχώσεως - Θησαυροί του Αγίου Όρους\nReference address : https://www.elpenor.org/athos/gr/g218ci32.asp\n9.32 Eπένδυση σταχώσεως\nπρώτο μισό 13ου και 14ος αι.\n24,3 x 18 εκ.\nH επένδυση καλύπτει τη δερμάτινη στάχωση χειρόγραφου ευαγγελίου του 13ου αιώνα και συναρμολογήθηκε από διαφορετικά κομμάτια σε μεταγενέστερη εποχή, πιθανόν την εποχή της κατασκευής της στάχωσης. Tο σχεδόν τετράγωνο πλακίδιο με την παράσταση της Σταύρωσης, που καλύπτει μεγάλο μέρος της όψης, είναι τυπικό προϊόν των εργαστηρίων της Limoges, που περίπου μετά τα μέσα του 12ου αιώνα και εξής εξειδικεύονται στο λακκωτό σμάλτο πάνω σε επίχρυσο χαλκό. Ήδη από τις αρχές του αιώνα, με τον πολλαπλασιασμό των μοναστικών ιδρυμάτων και την αυξανόμενη ζήτηση λειτουργικών αντικειμένων από τη Δυτική 'Eκκλησία, εγκαταλείπεται η χρήση του δαπανηρού χρυσού περίκλειστου σμάλτου, που έως τότε επικρατούσε σε απομίμηση των βυζαντινών προτύπων. H μεγάλη, ωστόσο, διάδοση των σμάλτων της Limoges οφείλεται στη γεωγραφική θέση της πόλης στο σταυροδρόμι των μεγάλων εμπορικών και προσκυνηματικών δρόμων που οδηγούσαν στην Ιταλία και την Ισπανία. Oι εκκλησιαστικές και πολιτικές διασυνδέσεις με τα σταυροφορικά κράτη έφεραν τα έργα της Limoges στους Άγιους Tόπους και από εκεί προφανώς στη Mονή Σινά. Διπλωματικά δώρα αναφέρονται προς το βασίλειο της 'Aρμενίας, ενώ στο Novgorod έχουν διασωθεί πλακίδια από επενδύσεις, παρεμφερή με της Mονής Διονυσίου (Oeuvre de Limoges 1995, σ. 40-47).\nTα πλακίδια με την παράσταση της Σταύρωσης αποτελούν το πλέον τυποποιημένο είδος παραγωγής των εργαστηρίων της Limoges. Γύρω στα ενενήντα κομμάτια έχουν διατηρηθεί (Gauthier 1967). Tο πλακίδιο της Mονής Διονυσίου έχει όλα τα χαρακτηριστικά στοιχεία των έργων αυτών: τα κεφάλια της Παναγίας, του Ιωάννη και των αγγέλων καθώς και το σώμα του Eσταυρωμένου αποδίδονται ανάγλυφα σε ξεχωριστό φύλλο χαλκού ενώ στο σμαλτωμένο βάθος, διάσπαρτο με ροζέτες, επικρατεί το γαλάζιο χρώμα σε δύο τόνους. Tο τετράγωνο, ωστόσο, σχήμα του πλακιδίου δεν είναι κατάλληλο για επένδυση λειτουργικού βιβλίου και πρέπει αρχικά να είχε διαφορετική χρήση, ως εικονίδιο ή ως διακοσμητική επένδυση Aγίας Tράπεζας (Oeuvre de Limoges 1995, σ. 171).\nOι αργυρές με ίχνη επιχρύσωσης ταινίες, που καρφώνονται στο πλαίσιο της σταχωσης, προέρχονται από παλαιολόγεια επένδυση. Tριπλός μίσχος σχηματίζει πλοχμό που περικλείει ανθέμια και στα διάκενα καταλήγει σε ημίφυλλα. Mία σειρά από οκτώ ανθέμια -παραλλαγές του λωτόσχημου και κλασικού ανθεμίου- επαναλαμβάνεται κατά μήκος των ταινιών με στοιχείο διαχωριστικό, λεπτή ταινία με «μαργαριτάρια». H σύνθεση του πλοχμού με τα ανθέμια είναι μέσα στο πνεύμα της παλαιολόγειας διακόσμησης (πρβλ. Amiranashvili 1971, εικ. 81 φύλλα τριπτύχου χρονολογημένα 1308-1334. Λοβέρδου-Tσιγαρίδα 1996, εικ. 392). Tα λωτόσχημα ανθέμια, ωστόσο, διαφοροποιούνται από τα συνήθη βυζαντινά «σασανιδικά» πεντάφυλλα και πιθανόν δηλώνουν την επίδραση της σύγχρονης ισλαμικής διακοσμητικής.\nΔεν είναι σαφές εάν οι ταινίες αυτές προέρχονταν από επένδυση εικόνας ή λειτουργικού βιβλίου. H τοποθέτηση, ωστόσο, των ταινιών με τη φορά των ανθεμίων προς τα κάτω δεν είναι η σωστή, ενώ φαίνεται, για τις στενές πλευρές, δεν υπήρχαν διαθέσιμες ταινίες με τα ανθέμια να κοιτούν προς τα πάνω. Πέντε κομβία καρφώνονται πάνω στις ταινίες, δύο επίχρυσα πλεκτά, που προέρχονται από παλαιολόγεια στάχωση, και τρία ακόσμητα αργυρά που πρέπει να είναι μεταγενέστερα.


Αν κάποτε είχες ακούσει μουσική, έστω και μια φορά, από walkman τότε θα πρέπει να σου πούμε ότι είσαι στο σωστό άρθρο. Αν κάποτε πρόλαβες τις κασέτες, τον Μπίγαλη, τον Ρακιντζή, την Αλέξια, τη Μαντώ, τον Πασχάλη, την Πωλίνα και το υπόλοιπο τραγουδιστικό στερέωμα αυτής της γενιάς, πάλι είσαι στο σωστό άρθρο.\nΑν πάλι είσαι μια άλλης γενιάς με ήχους υποτίθεται πιο σύγχρονους, πιο τραπ, πιο ραπ, πιο funky κ.λπ. τότε πάλι είσαι στο σωστό άρθρο, γιατί αυτό το άρθρο - συνέντευξη είναι πέρα για πέρα διδακτικό. Οπότε μην βιάζεσαι δεν τελειώσαμε.\nΟι Walkman the band, καλέ μου αναγνώστη, φίλε μουσικόφιλε, αγαπημένε ακροατή, ήρθαν τόσο δυναμικά στις μουσικές βραδιές της Αθήνας, όσο δυναμικά μπήκαν τα walkman στις ζωές εκατομμυρίων ανθρώπων κάποτε και από ότι φαίνεται δεν πρόκειται να αντικατασταθούν ούτε από cd, ούτε από mp3, ούτε από φλασάκια τρίτης γενιάς usb, γιατί το πάθος τους για τη μουσική είναι αστείρευτο.\nΟι Walkman the band είναι η Αγάπη, είναι ο Άλεξ, είναι ο Βασίλης, είναι η Μαριλένα, είναι και ο Νίκος.\nΣτα live τους χαμός! Οι φήμες που κυκλοφορούν λένε ότι έχουν την δύναμη ακόμα και τρένο να σε έχει πατήσει, να σε κάνουν να σηκωθείς και να χορέψεις, ενώ άλλοι πιο νατουραλιστές θέλουν αυτή τη μπάντα να μπορεί, ακόμα και αν έχεις πονοκέφαλο στομαχόπονο, να σε κάνει να σιγοτραγουδήσεις όλες εκείνες τις αξέχαστες μεγάλες επιτυχίες.\nΔεν χρειάζεσαι, λοιπόν, να αναζητήσεις τα παλιά σου walkman, ούτε να αγοράσεις μπαταρίες, ούτε να πας στον παλιό καλό δισκοπώλη της γειτονιάς σου να γράψεις κάποια κασέτα. Απλά σε συμβουλεύουμε να διαβάσεις το υπόλοιπο άρθρο – συνέντευξη, ώστε να είσαι προετοιμασμένος αν πέσετε μούρη με μούρη σε κάποιο μαγαζί, να μην σε κοροϊδέψουν στην παρέα σου ότι δεν γνωρίζεις ολόκληρους Walkman The Band.\nΑπό το 2014, λοιπόν, που μαγνητίστηκαν τα βλέμματα τους και συστάθηκαν ως cover band, πραγματοποίησαν περισσότερες από 200 live εμφανίσεις. Τους πετύχαμε στη Νίκαια, απάνω στην πρόβα για το επόμενο live τους, για να καταθέσουμε στην Αγάπη τις ερωτήσεις μας.\n- Πώς συνέβη το μοιραίο γεγονός της μεγάλης δημιουργίας;\nΗ δημιουργία έγινε μέσω social media όσο και αν ακούγεται περίεργο. Δεν γνωριζόμασταν όλα τα παιδιά. Υπήρχαν κάποια άτομα που ήταν από την αρχή αυτής της ιδέας, όπως η Μαριλένα, δόθηκαν κάποια ραντεβού, έγιναν κάποιες ακροάσεις για να καταλήξουμε στο σχήμα που μας βλέπει ο κόσμος σήμερα. Κάπως έτσι δημιουργήθηκαν οι Walkman.\n- Σε τι φάση σας βρίσκουμε εδώ στις πρόβες που σας πετυχαίνουμε;\nΗ αλήθεια είναι ότι μας βρίσκετε σε μια φάση δημιουργική. Προετοιμαζόμαστε εννοείται με συχνές πρόβες για να βρισκόμαστε πάντα σε ετοιμότητα, αλλά προσπαθούμε ταυτόχρονα να επιλέξουμε κάποιο υλικό και κάποιους ήχους, ώστε στον κόσμο εκτός από τις μεγάλες coverεπιτυχίες, να του δώσουμε και κάποια δικά μας κομμάτια. Πάντα φυσικά σε αυτό το ύφος που μας έχουν γνωρίσει και που τους κάνει να διασκεδάζουν με την ψυχή τους.\n- Άντρες και γυναίκες = 3 – 2. Επικρατεί η άποψη των ανδρών ή των γυναικών μέσα στην μπάντα; Τι ακριβώς συμβαίνει;\nΚοιτάξτε είναι μια περίεργη ερώτηση αυτή. Γενικά έχουμε επιλέξει έναν αρχηγό μέσα σε αυτή τη μπάντα και αυτός είναι ο Βασίλης ο Φουστέρης, ο μεγάλος ντράμερ μας. Όταν είναι πολλά τα άτομα είναι λίγο δύσκολος ο συντονισμός, οπότε δεν το χωρίζουμε σε άντρες και γυναίκες. Βέβαια συζητάμε τα πάντα όλοι μαζί και βλέπουμε από κοινού τα πράγματα.\n- Θα επιχειρούσατε συνεργασίες με παλιούς καλλιτέχνες, μιας και το cover είναι στοιχείο της μπάντας και των επιτυχημένων εμφανίσεων σας;\nΕννοείται ότι είμαστε ανοικτοί σε συνεργασίες και το κάθε μέλος αυτής της μπάντας έχει διάφορα μουσικά ινδάλματα και όμορφες σκέψεις. Επί της ουσίας, πρόσφατα που χρειάστηκε να συνεργαστούμε με τον Δημήτρη τον Μεντζέλο επί σκηνής για μερικά τραγούδια – όπως η ντισκοτέκ -, μας βγήκε πολύ ωραία και πολύ ευχάριστα. Στις σκέψεις μας υπάρχουν αρκετοί, αλλά ας μην μπούμε σε ονοματολογίες. Μπορεί το coverστοιχείο να είναι συστατικό αυτής της μπάντας, αλλά άλλο το cover και άλλο το δημιουργικό κομμάτι.\n- Στο διαδίκτυο κυκλοφορεί μια φωτογραφία των μελών της μπάντας με θέμα το Survivor. Θα αφήνατε όντως τα εγκόσμια για το survivor;\nΗ συγκεκριμένη φώτο που βγάλαμε και που είδε ο κόσμος, ήταν ένα project που απλά βγήκε επιτυχημένο. Από την άλλη νομίζω θα πήγαιναν όλα τα παιδιά για την εμπειρία (γέλια). Ο Βασίλης στην καλύβα θα έκανε σπουδαία πράγματα αν λάβουμε υπόψη το πώς οργανώνει τα πράγματα μέσα στο συγκρότημα και ο Άλεξ πιστεύουμε θα μας εκπροσωπούσε επάξια, αφού στα αγωνίσματα θα έσκιζε.\n- Οι πρόβες σας γίνονται εδώ στην Νίκαια;\nΕδώ είναι ο χώρος μας, το στούντιο “Incognito Sound”. Εδώ βρισκόμαστε και σχεδιάζουμε αρκετά πράγματα για το μέλλον. Έρχονται αρκετά επώνυμα και επαγγελματικά συγκροτήματα εδώ γιατί έχει όλα όσα χρειάζονται…αλλά εμείς το βλέπουμε και σαν το σπίτι μας…\n- Πού και πότε μπορεί να σας βρει ο κόσμος;\nΤο επόμενο live μας είναι σε λίγες ημέρες στην «Αίγλη» στον Κορυδαλλό. Έρχονται, βέβαια, αρκετά live και ο κόσμος μπορεί να ενημερώνεται και να κρατάει επικοινωνία με τη μπάντα από την επίσημη σελίδα μας στο facebook: Walkman The Band και από το κανάλι μας στο You Tube .